ئاوارە، تەنیا لەنێو هەموواندا - transcultures\nHome/non classé/ئاوارە، تەنیا لەنێو هەموواندا\nImage: par Pixabay\nبەبڕینی هاواری ئاوارەیەک بە کامێرای تەلەفیزیۆن، کە وێنەکانی بە دنیادا پەخش دەکرێن، تەنیایی هەر یەکێک لەنێو هەموو تەنیاکانی تردا دەبینین و هاوکات نایشیانبینین. عەقڵانیەت لە ئاست وێنەکاندا بێهودەیە. لەناو شانۆگەریەکی تراژێدی بە ئیشخستنی هزر وەک ماشێنێکی ڕووناکبیری، چەمکی لێکدانەوەی کارەساتەکانت پێ لەدەستت دەدات. لە هەناوی کارەساتدا خودی پانتاییش دەگۆڕێت بۆ دژی ڕاستی، بگرە دەبێتە دژە یۆتوپیایەک و دۆزەخێک، کە مەودای مردن هێندە نزیک دەکاتەوە ئیتر بوار نامێنێت بۆ خەونێکی خۆشی بچووکیش!\nفەیلەسوفەکان لە کۆنەوە تاکو هەنوکە فێرمان دەکەن چۆن بمرین، وەلێ هەر فێر نابین، چونکە دەوروبەری مردن قورسترە لەگەڵی ڕابێین. بەدەر لە نەخۆشی، کارەساتی هەمەجۆر، تەنییای کەسی ئاوارە قڵیشێکە لەسەر مردن، لییەوە ئازاری جەستەیی و دەروونی دەبیندرێت. بێ دەسەڵات لە ئاستیدا دەوستین، رزگارکەر و فریاگوزار دەبنە تروسکەی چرایەک لێیەوە خەونێکی بچووکی خامۆشبوو بە ترس و تەنیایی دەگەشێتەوە.\nکەسی ئاوارەی تەنیا لە ناو تەنیاکانی تردا جەستەی قورسە، هەر وەک کەسێک گیاندەدات چاوەڕوانە بێ ئەوەی بزانێت کە چاوەڕوانی مردنە. ئەو جەستەییەی دەرهەقی هەموو قورسیایی دەهات، وا ماسولکەکانی جەستەی خاو دەبنەوە، دەرهەقی پلەی بەرزیی دڕندەیی نایەت. جەستەی کەسی ئاوارە بەوەی لەلای خۆی بارێکی قورسە، لەهەمان کاتدا ئەو بارەیە کە لەو ساتە باشتر هەستی پێ دەکات، چاکتر ژیانی خۆی بۆ لێکدەداتەوە، وەک ئەوەی باس لە ژیانی کەسێکی تر بێت، دەزانێت کە دەبێ شوورا لە دەوری خۆی دروست بکات و بەرگریی لێ بکات. جەستەی دەبێتە ئەو بەشە لکاو و داتاشراوە لە خۆی کە هەموو هەوڵەکانی یەک دەخات تا یەک بگرنەوە. لێرەوە، تەنیایی خۆی لەناو تەنیایی ئەوانی تردا زەقتر دەبینێت و چاکتر دەیوروژێنێت. ئەو جەستەییەی هەڵیگرتووە لەوەی خۆی بەولاوە جەستەی کەسی دی لە دەوروبەری نابینێت.\nدڵەڕاوکەی تەنیایی لە بێ چارەسەریە. کەسی ئاوارەی تەنیا، هەموو قیژە و هات و هاواری دەوری نابیستێت، وەک تەنیایی خۆی گوێی لە هاواری خۆیەتی و هیچی ئەوانی دیکە نابیستێت. ئەم فۆرمە لە تێڕامان لە نابیرکردنەوە، دۆخێکی بەتاڵییە بەرامبەر بە پڕیی، هەستێکی ڕەهایە بەوەی خۆم بەرەوڕووی گەورەترین هەڕەشە دەبمەوە، ئەوەش لەناوچوونی خۆمە. لێرەوە هەوەڵەکان بۆ ئەوەیە کە گوێم لە خۆم بێت تا وابکەم ئەویتر گوێی لێم بێت. ئەم فۆرمە هەروەها جودا نیە لە مردنێکی بەکۆمەڵ. ئەوانەی پێکەوە تەنیان وەک ئەوەیە پێکەوە بکوژرێن، ئەم پێکەوەبوونە لەو شێوە تەنیایە ڕەنگدەداتەوە کە هەر یەکە هەوڵدەدات کۆی ئەوانی دی گوێیان لە ئازارەکانی ئەو بێت. گەورەیی ئازار لە کاتی وەهادا هیچ دەرمانێک دەرهەقی نایەت.\nلێرەدا، ئێمە کە وێنەی ئاوارەی تەنیا لەنێو کۆ سەیری دەکەین، لە وێنەیەکی فۆتۆگرافی یان ڤیدیۆ و تەلەفیزیۆن، وەک ئەو کەسەیە سەیری مردنی یەکێکی تر دەکات و مردنی ئەو هیچی پێ ناڵێت لە سەر مردنی داهاتووی خۆی. ئەو تەنیایە لە بێئومێدیدا دەبێتە جەنگاوەرێک ئامادەیە بکوژرێت لەپێناو بیستنی پەیامەکەی. گەورەترین ئازار نەبیستنی ئەو پەیامەیە کە وا دنیا سەیری دەکات و لێی تێ ناگات.\nImage: map-of-the-world- kalhh de Pixabay\nئایا دەتوانێت دیوارە نادیارەکان بروخێنێت؟\nخودی ئەو تەنییایە لە دووفاقەی تەماشایەکی نیگەتیڤەوە دروست بووە. لەسەرێکەوە، ئاوارە کەسێکی بێ شوێنە، لەدەستدانی شوێن حەوانەوە، ئەو جێیەی لێی پشوو دەدات، نانی لێ دەخوات، خۆی لێ پاک دەکاتەوە و نهێنیەکانی دەپارێزێت، واتە هەر یەکە لە ئێمە سەروەری ماڵی خۆیەتی و لەوانەیە وەک هەموو کەسێک کەمێک تەنیایی ناواخنی خۆی تێدا بینا بکات. لەسەرێکی ترەوە، نەمانی بەهای کەسەکەیە بە لەدەستدانی شوێنەکەی، ئەو شوێنەی هەموو بەهاکانی پێشووی هەڵگرتبوو و ناسنامەی خاوەنەکەی پێوە لکابوو. بەرەوڕووبوونەوەی ئاوارەیی تەنها هێزی جەستە بەرامبەر بە مانەوەیە. زۆرجار ئەو شوێنانەی پێشوازیان لێ دەکەن لەبیریان دەچێت کە ئەو ئاوارانە لە شوێنێکەوە هاتوون، وا سەیریان دەکەن وەک بڵێی لە هیچ کوێوە نەهاتوون. سنووربڕین بەشێکە لەو تەماشا نیگەتیڤە کە کەسەکە بە بڕینی هێڵی سنوورەکان، لە ناخیدا هەست بە توانەوەی شووناسی (من) دەکات. ئەو منەی پێشوو بڕیاردەر بوو، جڵەوی کردار بە خۆی بوو، ئێستا ئەو فەرمان وەردەگرێت، تەنانەت دەیسپێننە سەری، هەتا ڕادەیەک وەک منداڵێکی نەفام مامەڵەی دەکرێت! ئەم (من)ە تەنیایە، ئێستا لە شووناسی پووچەڵکراوەتەوە. ئاوارەی (تەنیا) لەناو (کۆ)دا، خەسڵەتی کەسایەتی لەدەستدەدات؛ کار لەوەدا نامێنێت تەنانەت باسی تاکێتی خۆیشی بکەین، چونکو کاتێک ئەومان دەوێت کە توانیبووی کەسایەتی خۆی لە شوێنی ئەسڵی (خاکی دایک) بسەلمێنێت، بە ڕیشەهەڵکەنین لە شوێنێکدا، چیدی کەس شکۆی کەسایەتی نامێنێت، بەتایبەتی لەلای خۆی، خاڵی ئازاردەر ئەوەیە.\nڕێزو شکۆی بە شوێن و کار و خێزانەوە گرێدراوە، کە هەست بە تەنیایی دەکات لەناو هەزاران کەس، یەک وێنەی لێ دەبینین. بە لەدەستدانی ئەو وێنانە، ئەو کەسەی لەوانەیە دەیان سفرەی هەمەجۆری خۆاردنی بۆ میوانەکانی ئامادەکردبێت، دەگۆڕێت بۆ ئەوەی دەست لە خەڵك پان بکاتەوە. ئەوەی لە ماڵ خۆی شمەکی بۆ دەهات، لە ئاوارەیی بە دوای چەند نانێک ڕادەکات. لە دەرئەنجامی ئەو دۆخە، موحاڵیی دروستکردنی منێکی نوێ دێتە جێی ئەسڵەکە، ئیتر ناشتوانێت لەناو چادری ئاوارەیی شووناسی خۆی بەرهەم بهێنێتەوە؛ دیوارەکانی چادر ناسکن، دەیان گوێیان هەیە، بە بایەکی کەمێک توند جێی حەوانەوەش نامێنێت. ئەم جۆرە ژیانە نوێیە سەرەتاییە، بەشەرەکان دەگەڕێنێتەوە دواوە، ناچاری گەشتێکی ناپەسەندیان دەکات لەناو هەناوی کاتدا، وەلێ بۆ بەرەو دواوە، بۆ ژیانی سەرەتایی، کە بێجگە لە مەترسی و هەڕەشە و برسێتی و جێلەقبوون، کاریگەریی کاتیان بەسەرەوە ئاشکرا دەبێت. کات دەبێتە ئەو داسە ترسناکەی بە تیژیی دەیانبڕێت و هەلاهەلایان دەکات و پارچەکانیان بۆ داهاتوویەک فڕێ دەدات، کە هەتا جارێکی دیکە یەک دەگرنەوە بەشێکی تەمەن ڕۆیشتووەو وەدەست ناگیرێت، چونکو کات پەیوەستە بە گۆڕان و بە بوون لە داهاتوودا. واتە ئاوارەی تەنیا، بە گژی چرکەیەکدا دەچێت کە لە چرکەی هەنوکەدا خۆی نادۆزێتەوە، بیری هەمیشە لەلای ئەوەیە کە لە ڕابردوودا چی هەبوو. گەورەترین کارەساتیش لەوەدایە، ئەم جۆرە کاتە هەمیشە بەخاویی دەڕوات، کەسەکە بەردەوام وادەزانێت هیچ ناجوڵێت و ناگۆڕێت. لێرەشدا باسی هەلومەرجی جەستەیی فیزیکیی کەسەکە ناکەین، بەڵکو ئەو فاکتەرانەی وا پاڵی دەنێن تاکو لەناو ئەو دۆخەی ئێستایدا بجەنگێت. ئەو لەم چرکەیەدا خۆی بەراورد ناکات بەوانەی لەگەڵیدا وەک ئەو تەنیان، ئەو بەشێوەیەکی کوشندە خۆی بەوەی دەرەوەی ئوردوگای تەنیاکانی دنیا بەراورد دەکات؛ ئەم تێڕامانە لە خۆی شێوەی ئەو ڕووبارەی هەیە کە دەڕوات و ئەویش لە جێی خۆی چەقی بەستووە. ئاوارەی (تەنیا) لەناو (کۆ) دەگەڕێتەوە بۆ چرکەی سفر، هەر وەک گەردون لە وادەی سەرەتای یەکەم تەقینەوەی، وەلێ ئەم بەرەوڕووی تەقینەوەی کات دەبێتەوە و لەگەڵ خۆیدا تووشی حاڵەتی وەیەکدادان دەبێت. ئا ئەوەشە وای لێدەکات بەتەنیا لە نێو سەرجەمی ئاوارەکانی تردا خۆی هەر بەتەنیا ببینێت.\nPrevious “له‌سه‌ره‌تاوه خه‌ون هه‌بوو”، ڕۆمانێك ده‌رباره‌ی سه‌فه‌ری شیعرییه‌ت و شۆڕشگێڕی\nNext کامێرا، ئامێرێک بۆ دەربڕین


وەزیری نەوت: دەبێت هەرێمی كوردستانيش بەرهەمهێنانی نەوت كەمبكاتەوە – تۆڕی میدیایی خەڵک\nوەزیری نەوت: دەبێت هەرێمی كوردستانيش بەرهەمهێنانی نەوت كەمبكاتەوە\n2020/04/15 - 10:26 AM\nبە پێی رێككەوتنەكەی ئۆپیك دەبێت عیراق لەسەرەتای مانگی ئایاری داهاتووەوە بەرهەمهێنانی نەوت كەمبكاتەوە و وەزیری نەوتیش دەڵێت: “بڕیارەكە هەرێمی كوردستانیش دەگرێتەوە”.\nسامر غەزبان وەزیری نەوتی عیراق ڕایگەیاند لە یەكی ئایارەوە عیراق بە ڕێژەی 22.8% بەرهەمهێنانی نەوت كەمدەكاتەوە.\nوتیشی: “داهات لە بڕی بەرهەمهێنانی نەوت گرنگترە و كەمكردنەوەی بڕەكەشی لەسەر بنەمی دیراسەكردن هات بۆ ئەوەی نرخی نەوت بەرزبێتەوە”، ئەوەشی خستەڕوو كە “زیاكردنی بەرهەمهێنان لەگەڵ دابەزینی نرخدا هیچ سوودی نییە، بەوەش هەموولایەك زیان دەكەن”.\nسامر غەزبان ڕوونیشیكردەوە كە كەمكردنەوەی ئاستی بەرهەمهێنانی نەوت هەرێمی كوردستان دەگرێـەوە و ڕاشیگەیاند پشكی عیراق لە بەرهەمهێنانی نەوتی ئۆپیكدا ئەوەش دەگرێتەوە كە لە هەرێمی كوردستان بەرهەم دێت.\nئەوەشی خستەڕوو كە لەم چەند ڕۆژەی دواییدا پەیوەندییان لەگەڵ هەرێمی كوردستاندا هەبووە لەسەر ئەو پرسە و لەو بڕوایەدابوو كە لەم ڕۆژانەدا وەفدێكی هەرێم سەردانی بەغدا بكات.\nئابووری هەرێمی کوردستاننەوتوەزیری نەوتی عیراق\nدوو ملیۆن حاڵەتی تێپەڕاند\nتەمەنی 89 ساڵە و بەسەر كۆرۆنادا سەركەوت


تێكه‌ڵاو كردنی CuteNews RU له‌گه‌ڵ ڕووكاری ماڵپه‌ردا (په‌ڕه 2) - CuteNews/Ru - مەکۆکانی وێبچن\nتێكه‌ڵاو كردنی CuteNews RU له‌گه‌ڵ ڕووكاری ماڵپه‌ردا (په‌ڕه‌ی 2 له 4)\nپه‌یام [ 21 بۆ 40 له 74 ]\nئایا كێشه‌كه‌ت چیه؟ ڕووكاره‌كه تاقی بكه‌وه ئه‌گه‌ر كێشه‌ی هه‌بوو لێره بینووسه، ئه‌گه‌ر كێشه‌ی نه‌بوو واته ته‌واوه.\nکاکه ئاسۆ نادری برای به‌ڕێزو باش.من کیشه‌که‌م ئه‌وه‌یه هیچ هه‌واڵێک نایه‌ته په‌ڕه‌ی یه‌که‌م واته هه‌موو ئه‌و هه‌نگاوانه‌ی تۆم کرد هیچ هه‌واڵیک نایته په‌ڕه‌که‌و گۆڕانکاری نایه‌ت به‌سه‌ردا به‌م شیوه‌یه که‌ت نیوسم دامه‌زراندوه\nواته من بلاگێکم کردوه‌ته‌وه له مالپه‌ره‌که‌ی خۆمدا ئه‌ویش به‌ناوی سه‌رکه‌وت سکرێپته‌که‌م خوستوه‌ته فولده‌ریک به‌ناوی سکرێپت ڕووکاری سیا م خستوته‌وه فولده‌ری سه‌رکه‌وت له به‌ریوبه‌رایه‌تی کاره‌کانم ئه‌نجام داوه هه‌روه‌ها له‌م دێره‌دا\nچومه‌ته به‌ریوبه‌رایه‌تی ناوم ناوه sia به‌م شیوه‌یه\nوه‌ک له‌سه‌ره‌وه‌ش ئاماژه‌م پێدا هه‌موو هه‌نگاوه‌کانم ئه‌نجام داوه له په‌ره‌ی سه‌ره‌کی مالپه‌ر دا دام ناوه کۆده‌کانی php کاتێک سه‌یفی ده‌که‌م به په‌ره‌ی php ده‌چمه سه‌ر لاپه‌ره‌ی بلاگه‌که‌م هیچ گۆرانکاریه‌ک نابینم!!!!!!!!!!!!!!!!!!!!!!\nتیپله‌تی سیام به‌کار هێناوه بۆ بلاگه‌که‌م واته له‌سه‌ره‌وه هه‌موو کۆده‌کانی په‌ره‌که‌م داناوه ئه‌گه‌ر ده‌ستی یارمه‌تیم بۆ درێژ بکه‌یت مه‌منونم\nئه‌و كۆده به شێوه‌ی ماڵپه‌ڕی خۆت دابنێ.\nواته به‌م شێوه‌یه\nمه‌به‌ستت فۆلده‌ری سکرێپته‌که ناوی چی بووو ناوی ئه‌دمینه‌که بگۆڕم بۆ ئه‌و فۆلده‌ره؟\nسڵاو ئازیزانی وێبچن من سکرێپتی که‌تنیوسم داگروه کاتێک ده‌مهه‌وێت ڕوکاری سایته‌که‌بێته‌لاپه‌ڕه‌یه‌ی ئیندێکس\nبه‌ڵام له‌بڕی ئه‌وه‌ی ڕوکاره‌که‌بێته‌سه‌ر ئیندێکس به‌شی چونه‌ژوره‌وه له‌سه‌ر لاپه‌ڕه‌ی ئیندێکس یانی لاپه‌ڕه‌ی ده‌ستپێکه\nگه‌ربتوانن چه‌ند ڕونکرنه‌وه‌یک دابنێن له‌سه‌ر که‌تنیوس زۆرزۆرمه‌منون ده‌بم\nسڵاوکاک ئاسۆ کاتێک ئه‌ودێره‌ی سه‌ره‌وه داده‌نێم هیچ هه‌واڵێک نیشان نادات له‌ناوه‌ڕاستدا ده‌نوسێت هه‌ڵه‌ی هه‌یه\nتۆ دیزاینێكی ئاماده كراوت هه‌یه ؟\nئه‌و ڕووكاره دابگره خه‌ریك به له‌گه‌ڵی،به‌سته‌ری ماڵپه‌ڕه‌كه‌ت ئه‌گه‌ر له‌سه‌ر نێته!\nبه‌ڵێ من خۆم دێزاین و شته‌کانیم بۆکردووه به‌س کاتێک کۆده‌کانی ڕێکده‌خه‌م بۆدانانی هه‌واڵ کۆده‌کان نیشان ده‌دات که‌ده‌ڵێت هه‌ڵه‌یه‌ک هه‌یه\nئه‌و كۆده‌ی كه ده‌ڵێ هه‌ڵه‌ی هه‌یه لێره دایبنێ با بیبینین.\nسڵاوکاک ئاسۆگیان ئه‌مه به‌سته‌ری سایته‌که‌یه‌براکه‌م\nله په‌ڕگه‌ی functions.inc.php كه ده‌كه‌وێته بوخچه‌ی inc ،هه‌ڵه هه‌یه له‌دێری 535\nده‌نگی قورئانی پیرۆز\nناوه‌ڕۆک مه‌به‌ستت کوێیه؟\nوێنه‌یه‌کی بگری باشتره.\nئایا ڕێک ئاوا دات ناوه؟\nبه‌ڵی وا دامناوه ته‌نها دوو نوكتكوه‌ی سه‌ره‌وه‌م نه‌كردووه ئه‌وه :


پەندەکانی پاکتاو لە مێژووی یەکێتیدا - تۆڕی میدیایی خەڵک\nپەندەکانی پاکتاو لە مێژووی یەکێتیدا\nیەکێتی (٤٦) ساڵی تێپەڕاند، لەم تەمەنەدا (١٥) ساڵی لە شاخ و (٣٠) ساڵی لە شار گوزەراند. لە شارو شاخدا، دوچاری چەندین شەڕی ناوخۆو جیابونەوە هاتووە.\nأ- شەڕی ناوخۆ لەگەڵ پارتی(١٩٧٦_١٩٨٨) ب- شەڕی ناوخۆ لەگەل سۆسیالیست(١٩٧٩_١٩٨٦) ج- شەڕی ناوخۆ لەگەڵ حیزبی شیوعی(١٩٨٢_ ١٩٨٦) د- شەڕێکی بچوکیش لەگەڵ پاسۆك(ناو بە ناو).\nلە شاخدا، دووجار توشی جیابونەوە بووە.\nأ- جیابونەوەی سۆسیالیست (١٩٧٩) لەسەر چۆنیەتی ئیدارەی یەکێتی و ناکۆکی سیاسی.. بە هێزی چەکدار و شەڕی ناو بە ناویش. ب- جیابونەوەی ئاڵای شۆڕش (١٩٨٥) لەسەر جیاوازی ئایدیۆلۆژیا و سیاسی.. بەبێ هێزی چەکدار.\nلەدوای ڕاپەڕینیش، یەکێتی رووبە رووی دوو چەشن شەڕی ناوخۆ، هەروەها دوو جۆر جیابونەوەش بۆتەوە:\nیەکەمیان: لەگەڵ پارتی ١٩٩٤_١٩٩٨. دوەمیان: شەڕی بزوتنەوەی ئیسلامی و جوند الایسلام (١٩٩٤_٢٠٠٣). جیابونەوەکانیش لە دوای راپەڕینەوە:\nیەکەمیان: جیابونەوەی بزوتنەوەی گۆڕان (٢٠٠٩) دوەمیان: جیابونەوەی هاوپەیمانی(٢٠١٧)\nهەر لە دوای ڕاپەڕینیش، چەندین یەکگرتنەوە لەگەڵ یەکێتی رویداوە؛\n_ یەکگرتنەوەی سۆسیالیست_ یەکێتی ١٩٩٢_یەکگرتنی ئاڵای شۆڕش_ یەکێتی ١٩٩٣\nلە دوای (١٩٩٤) وە، هەوڵێکی زۆرماندا بەشێکی شوراکان و چەندین هەڤاڵی ئاڵای شۆڕش مابوون، ئەمانیش رازی کران بێنە ناو یەکێتی.\nلە دوای جیابوونەوەی بزوتنەوی گۆڕانیش، رەوتێکی زەحمەتکێشانمان قەناعەت پێکرد بەسەرپەرشتی شێرکۆ میر وەیس، هاتنە ناو یەکێتی؛ دوای ئەمانە، رەوتێکی دیکەی زەحمەت کێشان بە سەرپەرشتی (ئاسۆس) و چەندین سەرکردەی پاکیان کە بەداخەوە بۆ مەرامی کەسێك پشتیان تێ کرا. لە دوا هەوڵیشدا، لەسەر داوای هەڤاڵ هێرۆ، حیزبی زەحمەتکێشان (ئایندە) بە سەرپەرشتی قادر عەزیز.. سەنگەری یەکێتیان لە دوا ئاکامدا قبوڵ کرد!\nکاتێك، ناوەندی بریاریش دروست کرا، بەندە، بێلایەن مامەوە. تەمەحی سکرتێری یەکێتیان پێ دەدام بەمەرجێ رازی بم، بریاری دەرکردنی (١٦) سەرکردەکەی ناوەندی بریار پەسەند بکەم، نەمکرد. بەڵکو کێشەکەشمان چارەسەرکرد. ئەوانەی تەمەحی سکرتێری یەکێتیان پێ دەدام و بەقسەم نەکردن، زۆری نەخایاند پیلانیان گێڕا، کارگێڕ و مەکتەبی سیاسیان هەڵوەشاندەوە..\nلەم کورتە پانۆرامە سیاسیەی جیابونەوە و یەگرتنەکان، دەمەوێ؛ پەلامار، پاکتاو، بوختان و ناوزراندنەکان، بۆ میژوو باس بکەم. کە دڵنیام ئەوانەی تائێستا بێلایەنن، یان ویژدانیان لە ماستاوی هەلپەرستی نەژەندووە، یان مێژووی خەباتیان بە موچە دۆلار نەفرۆشتووە. سودی لێوەر دەگرن.\nلە تەواوی جیابونەوە و شەڕەکاندا، هەموو لایەکمان لە فەرهەنگی یەکتر شکاندن، بەشی ئاشتیمان تیا نەدەهێشتەوە.، بەشی زۆری جنێو، یان بوختان، یاخود پەلامار و پاکتاوکردنەکان، رقی دەرونی کەسایەتیەکان و قۆناغی شەڕەکان و مل ملانێکان بوون. پشکی یەکێتیش لەو فەرهەنگە زیانبەخشەدا، بارتەقای هەموو لایەنەکانی تر بوو. بۆ نموونە:\nلە دژی پارتیدا، ئەدەبیاتی یەکێتی لە ساڵی ١٩٧٥ وە، هەتا ١٩٩٨، دەکران بە جاسوس. نۆکەر. بارزانی بێچوو. بەکرێ گیراو. کورد کوژە. پارتیش یەك ئیزگەی هەبوو، کارامەترین جنێوفرۆشیان خستبووە سەری و بۆ دۆژمنایەتی یەکێتی تەرخان کرابوو. بەڵام لە گەرمەی شەڕەکانیشدا، کاتێك دەرفەتێك بۆ گفت وگۆ دەرەخسا، بێ دوو دڵی قبول دەکرا. هەروەکو پەلاماری یەکترمان نەدابێ.. وا بوو.\nلە بەرامبەر حیزبی سۆسیالیست.. پێیان دەگوترا؛ حیزبی هەڤال جوجەڵە.. رەسوڵ جوجەڵە. جاسوسی پارتی و ئێران.. پیاوی موخابەرات.. تەنانەت شەهیدان: ساڵح یوسف و عەلی هەژار و کاردۆ گەڵاڵیش، بە جاسوس لە قەڵەم دەدران، کەچی بەعس شەهیدی کردن. سۆسیالیستیش بە یەکیتیان دەگوت: پۆل پۆتیەکان، تیرۆرستەکان، جاش جەلالیەکان، پیلان گێڕەکان.. تاد. لە یەکەمین دەرفەتدا، پێش پارتی ساڵی ١٩٨٧_١٩٨٧ یەکێتی لەگەڵ سۆسیالیست ئاشت بوەوە. ساڵی ١٩٩٢ یش لەگەڵیاندا یەکی گرتەوە.\nحیزبی شیوعی_ یەکێتی\nلەگەڵ حیزبی شیوعی.. پێیان دەگوترا: تەحریفی، کلکی مۆسکۆ.. تاقمەکەی بەهادینە کەچەل.. فیتنەی شەڕی ناوخۆ. لە قرناقا و پشتا ئاشان دەیانیان بە دیل کوژران. (تەنها ئێمە لە مەڵبەندی یەك بڕیاری لێدانی شیوعیەکانمان جێ بەجێ نەکرد، خەریك بوو بە خائینیشمان بزانن) شیوعیەکانیش بە یەکێتیان دەگوت: دیلکوژەکان، کۆنە خۆفرۆشەکان، بێ بەڵێنەکان.. بەڵام پێش پارتی لەگەڵ ئەمانیشدا، یەکێتی ئاشت بویەوە.\nئاڵای شۆڕش_ یەکێتیدا\nئاڵای شۆڕش، کە مەترسی هەڵوەشاندنەوەی کۆمەڵە و سازشی لەگەڵ حکومەت دا هەبوو.. بیری ئایدیۆلۆژی جیاواز هانی دا، جیابیتەوە.. بەبێ جیاکردنەوەی تاقە مەفرەزەیەکی یەکێتیش، کەچی بە تۆمەتی جۆراو جۆر پەلامار دراو پاکتاو کرا. دەگوترا: جاش بە ئاش مەبە. ناخی سەدان تێکۆشەر، بریندار کرا. تەنها لەسەر رێبازی جیاوازی فەلسەفی. هانا بۆ زیندان و ئەشکەنجەش برا!! ئێستاش ئەو کەسانەی جەلادی ئەو ئەشکەنجەدانە بوون، شانازی و شانامەی لەسەر دەنوسن!!\nدوای ڕاپەڕین.. لەگەڵ ئاڵای شۆڕش یەکێتی یەکی گرتەوە و جۆرەها پۆستیشیان پێ بەخشرا. بە پیاهەڵدانی مام جەلال و راگەیاندنی هاوبەشی یەکێتی_ ئاڵای شۆرش، نەك خەنجەری ژەهراوی نەبوو، بەڵکو شۆڕشگێڕ و دڵسۆزانی کوردستانیش بوون. لە ئاهەنگی یەکگرتنەکەشدا، زیاتر لە دە هەزار کەس کە لە یاریگای سلێمانی دا ئامادە بوون. تاقە یەکگرتنیش بوو، ئاپورەی خەڵك بۆ مەراسیمەکەی ئامادەبێ.\nکە گۆڕانیش جیابونەوە، هەڵمەتی گۆڕان دژی مام جەلال و یەکێتی فراوان بوو. هەرچی لە هەمانەکەیاندا بوو، هەڵیان رشت. زۆر زیاتر لە شەڕە جنێوی شاخ، لە شاردا، دژی یەکێتی هەڵمەتی بوختان و ناوزراندنیان برد. بونە مایەی لاوازبونی یەکیتی و بەهیز بوونی پارتی. یەکێتیش، فشاری ئابوری خستنەسەر و سزای سیاسی، لە رێگەی ئابوریەوە سەپاندە سەریان. بەندە، لە بەرگری لێ کردنی یەکێتی درێخیم نەکرد.. لە کاتێکدا تاک تاك سەرکردەی یەکێتی، بەرگریان لە یەکێتی دەکرد. بەڵام لەگەڵ سزای ئابوری نەبوم، کە د. بەرهەم ساڵح سزای ئابوری لەسەر لابردن، یەکەم کەس پشتیوانیم لێکرد.\nدوای ١٧/ی شوبات، یەکەمین وەفد، هێرۆ و دلێری سەید مەجید و بەندە، چوینە لای نەوشیروان موستەفا و سەهۆل بەندانی نێوان یەکێتی و گۆڕانمان شکاند. دوای ئەمەش، دەرگا کرایەوە، وەفدیان هاتنە لای مام جەلال و لێک تیگەیشتنی دەباشانی لێکەوتەوە. دوای ئەوە رێکەوتنی تریش لە (١٩) خال گەڵا کرا. هەوڵ دەدرا بگەینە یەکگرتنەوە، بەڵام بەبێ بڕیاری مەکتەب سیاسی، دەستکاری رێکەوتنەکە کراو بە دەسییە ویسترا دۆخی کوردستان تێك بدرێ و دوو ئیدارەیی بیتەوە ئارا.. من دژی بوم. مێژووس ئەم قسەیەم دەسەلمێنێ.\nکە هاوپەیمانی دادپەروەریش (٢٠١٧) لە دۆخێکی ناسکدا و لە گیانەڵڵای مام جەلال دا دامەزرا. ئەم هاوپەیمانیە، لە هەڵمەتی هەڵبژاردندا، یەکێتیان کردە جەردە، تاڵانکەر، فرعۆن و دکتاتۆر؛ دیسان، یەکێتی بەهۆی پاشماوەی ناوەندی بڕیارەوە، کە زۆربەیان لەبەر نیگەرانیان لە یەکێتی، ئامادە نەبوون بەرگری لێ بکەن، بەڵکو هەشبون هاوکاریشیان دەکردن و دەنگیشیان بۆ گلێر دەکردنەوە. لە بەرامبەر ئەمانیشدا، ئیمە و قوباد تاڵەبانی و بەشێکی راگەیاندنی یەکیتی و مەڵبەندەکان، شانمان دایە بەر ئەرکی بەرگری لە یەکێتی.\nئەو تاقیکردنەوانە لە مێژووی حیزبەکانی رۆژهەڵاتی ناوەڕاستدا، توشی کەم هێزی سیاسی بووە. پرسیار ئەوەیە: ئایە یەکێتی دەرس و پەندی لیوەرگرتون؟\nبە کورتی دەڵێم: نەخێر. پیلانی پێش و پاش چوارەمین کۆنگرە پێمان دەڵێ: یەکێتی تەنها لە روانگەی هێزو پاراستنی دەسەڵات و، بەرژەوەندیە ئابوریەکانەوە، سەیری حیزبایەتی دەکرد. هەر بۆیە، ژیانی حیزبایەتی کراوەتە قوربانی سیاسەتی پاوانکردنی دەسەڵات و دەسکەوتی ئابوری.\nویسترا، لە چوارەمین کۆنگرەدا بە ناوی نوێبونەوەی یەکێتی، شەرعیەت بدرێ بە سیاسەتی پاوانخوازی حیزبی- حکومی- بەرژەوەندی. بەڵام.. لە راستیدا، جگە لە رواڵەتی بە تەکەتول دارشتنەوەی ئۆرگانەکان و بەرزکردنەوەی بێ بنەمای هەزاران پلە؛ بە کردەوە، تەنها لە گەندەڵی و لە پەیجی فەیك و لە بەهیزکردنی کاسەلیسەکان و پەراوێز خستنی زۆربەی هەرە زۆری کادرە ماندوەکان، تەنها ئەو بڕیارانە لە مێژووی یەکێتیدا نوێ بوون. ئەم بریارانەش هاوسەرۆك و سەرکردایەتی و مەکتەب سیاسی، پەسەندیان دەکردن. بەڵام ژێر بە ژێر ناکۆکیەکانیشیان دەکوڵا. سەرەنجام:\nکێشمە کێشەکانی دوای کۆنگرە، لە پشتی پەردەی نوێبونەوە و ئەم (سەری_ کردە) نوێیانەدا، بەرەبەرە لە ناو خودی یەکێتیدا پەنگیان دەخوارد و لەسەر قورغی جومگەکان، تێك دەچرژان. وردە وردەش مل ملانێکان لە گرێژنە دەرکران. ئەوە تانێ گەیشتە رادەی بڕیاری ئەوتۆ، رای گشتی یەکێتی و ناو خەڵك، ساکاوون. لێرەدا نامەوێ حوکم بدەم.. تەنها دەمەوی بڵێم:\nلە دوای چوارەمین کۆنگرەوە، ئۆرگانەکانی یەکێتی، سەراپا دۆش داماوون، کۆبوونەوەی حیزبی؛ شانەوکەرت نەماوە؛ پرنسیپەکان پێشێل کران؛ هیچ ئۆرگانێك کاریگەری نەماوە، جگە لە هاوسەرۆکەکان.بەڵام لە دوا ئاکامدایەکیتی لەناو خەلکدا باجی قورس قورس دەدا. ئەوەتانێ کێشەکان تەقینەوە، تا گەیشتە رادەی وەلاخستنی یەکێك لە هاوسەرۆکەکان، بەبێ رێرەوی حیزبایەتی سروشتی!\nئیستا کە راستیە تاڵەکان و زیانەکانی چوارەمین کۆنگرە دەرکەوتن، جێی خۆیەتی بڵێین: زیانەکانی چوارەمین کۆنگرە لە پرنسیب و دیسپلین و ژیانی حیزبایەتی، کەمتر نەبووە، لەو کارەساتانەی بەسەر یەکیتیدا هاتووە. لە کارەساتەکاندا یەکێتی بەهێزتر دەهاتەوە بۆتەی خەبات. بەڵام لەدوای چوارەمین کۆنگرەوە، هەتا دێت یەکێتی لاوازتر دەکرێ. مەترسیدارترین سیاسەتی ئیستای یەکیتیش، ئەوەیە کە زۆربەی سەرکردایەتی ئێستا، لە فەلسەفەی سیاسی مام جەلال، لەناو ههاوکیشە سیاسییەکان، بە قوڵی تێناگەن و متمانەی خەلك، بەرە بەرە لە دەست دەدەن. هەروەها هاوسەنگی ئۆرگانە باڵاکانی یەکێتیشیان، بە جۆریك لاسەنگ کردووە، تەنها لە قازانجی، ئە هەلپەرستانەن کە چاوەڕوانی موچە و بودجەی سەری مانگ دەکەن.\nپیشێل کردنی پرنسیبەکانی حیزبایەتی، چۆن لە چوارەمین کۆنگرەدا سروشتی نەبوو، ئێستاش وەلا خستنی هاوسەرۆکێك بە سروشتی نازانم. لێرەدا، نامەوێ قەتماغە هەڵبدەمەوە، ناشمەوێ لەسەر دەنگو باسەکان حوکم بدەم، ئەوی رویداوە، چاکبونەوەی گەلێ دژوارە. تەنها مەبەستمە بڵێم:\nتکایە، دەرس و پەندەکانی مێژوو بخەنەوە بیری خۆتان. ولا خستنی هاوسەرۆکێك، بە هەل مەزانن بۆ رشتنی رق و کینە. پەلاماری لایەنگرانیان مەدەن و پاکتاویان مەکەن. رێز لە کادرو هاو تەکەتولەکانیان بگرن، گەرچی هەڵەشیان کردبێ، یان بە هەڵە لە هاوکیشەکانیش تی گەیشتبێتن. بەڵکو بەشی زۆریان لە ترسان و لە برسان رەدووی سیاسی کەوتوون. ئەوەتانێ بە یەک روداو، ئەوانەی لە ترسان و لە برسیان رەدوو کەوتبون، زۆربەیان هەلدەوەرن. بۆ؟ چونکە ژیانی حیزبایەتی پێشێل کرابوو.\nئەوانەی لێش خراوون، یان لەژیر فشارن، هەقە تەنها رێگەی شەرعی بۆ مافەکانیان بگرنەبەر.\nبێگومان ئەم روداوە بە دڵی پارتیە و پارتی و لایەنەکانی تریش (جگە لە گۆڕان) سوردی لێ وەردەگرن، بەلام روداوەکە بە دەسیسەی پارتی نەبووە. ئەگەر هات و بشسەلمێ کەسێك، بە دەسیسە ئەم روداوەی ئەنجامدابێ، شەرمەزاری مێژوو دەبێ.\nهیچ رێگەیەکیش لە بەردەمدا نی یە، تەنها رێگەی حیزبایەتی نەبێ. دەبێ شەرعیەتی ئۆرگانەکانی باڵاو خوارەوە، هەتا بەستنی پێنجەمین کۆنگرە، زیاتر لە دەست نەدرێ. دەبێ زوو فریای بوژاندنەوەی ژیانی حیزبایەتی بکەوین. ئەمەش مەحاڵە هەتا یەکێتی کۆی هەڵەکانی لە پێش چوارەمین کۆنگرە و لەناو کۆنگرە و دوای کۆنگرە، دەست نیشان نەکات و رەخنەیان لێ نەگیرێ.\nهەموو کەسێکیش، بە هەر پاساوێك وەلانرابێ، مافی خۆیەتی، لە بەردەم ئۆرگانە حیزبیەکاندا بەرگری لە خۆی بکات، بەپێی بەڵگەکان سزا بدرێ. نەك بێ بەڵگە حوکمی لەسەر بدرێ.\nلە کۆتایشدا دەڵێم: لەم روداوەشدا، تکایە، ژمارەی جنێوەکان، بەرامبەر یەکدی زیاد مەکەن؛ بەبێ بەڵگە تۆمەت مەبەخشنەوە؛ مەکەونە پاکتاوکردنی یەکتر؛ بوار مەدەن هەلپەرستان و پیاهەڵدەران، گوێ درێژ ئاسای ناوجۆگە، لەمبەرو ئەوبەری جۆگەی نێوان جەمسەرەکان، بلەوەڕن؛ خەلکیش بە ئاگری خۆتانەوە مەسوتێنن. دلنیابن کولتوری جنێو و پاکتاوکردن، سەرەتا بە گەرمی دەست پێ دەکات.. بەڵام وەکو سەرجەم هەلمەتی پاکتاوکردنی مێژووی یەکێتی، پاشگەز بونەوەی بەدواوەیە!!\nئەردۆغان پێوەندیی بە سەرۆكی ئیسرائیلەوە كرد\nپڕۆژەی هێڵی شەمەندەفەری كوردستان لە ئەڵمانیا دیزاین دەكرێت


پێشوازیی گەرمیان لێكرا.\nلەو دیدارە دۆستانەیە دا چەندین بابەتی گرینگی سیاسی رۆژ ئاڵوگۆری بیروڕای لەسەر كرا. لە ناوباسەكاندا جەنگی كورد دژی داعش و ئاكام و زیان و هەرەشەكانی ئەو رێكخراوە ترۆریستیە بیرورای لەسەر گۆردرایەوە. هەروەها باسی ئێران و كێشەی نێوان باڵەكانی دەسەڵات و بەربەرەكانی ئاخوندان لە پێوەند بە مەجلیسی خوبرەگان و ووتوێژی ئەتۆمی لە گەڵ ووڵاتانی 5+1 و بارودۆخی جوڵانەوەی كورد لە كوردستانی ئێران لە تەوەرە سەرەكیەكانی باسەكانی نێوان دوو هەیئەت بوو. لە بەشێكی دیكەی دانیشتنەكەدا ، هەلومەرجی سیاسی جوڵانەوەی كوردستانی ئێران وحیزب و جەماوەری كوردستان و لەمپەر و كۆسپ و رێگەكارەكان بۆ دەربازبوون لە دۆخی ئێستا قسە و باسێكی تێر و تەسلی لەسەر كرا. هەر لەو پێوەندییەدا باسی كۆنگرەی رۆژهەڵات لە لایەن هەیئەتی میوان هاتە ئارا و لەو بارەوە سازمانی خەبات بۆچوونی خۆی دەربڕی و بە گشتی لێك نزیكبوونەوە و یەكگرتوویی هێز و لایەنە سیاسیەكان بە بابەتێكی حەیاتی و زەروری زاندرا.\nلە كۆتایی دیدارەكە دا هەر دوو لایەنی سازمانی خەبات ی كوردستانی ئێران و كۆمەڵەی شۆڕشگێری زەحمەتكێشانی كوردستانی ئێران لەسەر بەردەوامی پێوەندیی و دۆستایەتی لە مێژینەیان پێداگرییان كردەوە و لە دوای ئەو كۆبوونەوە دۆستانەیە هەیئەتی میوان زۆر بە رێزەوە بەرێكران.\nڕێکه‌وت: 2015-03-08 18:21:58\nبه‌شی ( دیداری نێوان كۆمەلەی شۆڕشگیری زەحمەتكێشانی كوردستان و سازمانی خەبات ی كوردستانی ئێران )


00982188649133 , 00982188659860\nچاندنی مووی سروشتی\nلابردنی مووی زیادەی بە لەیزەر\nلابردنی خاڵی کوتراو و تاتۆ بە لەیزەر\nجەحێڵکردنەوەی پێست به لەیزەر\nلەناوبردنی چەوریەکان به لەیزەر لیپۆلیز\nلیپۆساکشن، لەیزەر و لیپۆلیز\nپی ئار پی\nلاوازی خۆجێیی و جوانکردنەوەی پێست به RF\nپێست، بەربڵاوترین ئەندامی زینوی جەستە، لەڕاستیدا یەکێک له ئاڵۆزترین، سەرنجڕاکێشترین و پڕکارترین ئەندامی جەستەش بەئەژماردێت. دەسکەوتەکان و تۆژینەوە ئەنجامدراوەکان له بواری ناسینی پێکهاتە و کارکۆی پێست له جەستەدا له 10 ساڵی ڕابردودا له کۆی تۆژینەوەکانی دوو سەدەی پێشو زۆرتر و کاریگەرتر بوه.\n1. له بەرانبەر زیانی میکانیکی، گەرمایی و تیشکی تیژی هەتاو له جەستە چاودێری دەکات.\n2. لەچوونەژووری ماکی کیمیاوی و میکرۆب و میکرۆئۆرگانیزمەکان بۆ ناو جەسته بەرگری دەکات.\n3. بڕێک له ماکە زەرەرمەنەکان دروستبوو له چالاکی متابۆلیسمی له سیستەمی هەرسی خواردن و جەرگ لەناودەبات.\n4. هۆرمۆن و ئەنزیمەکان له ناو جەسته ڕادەگرێت.\n5. وەکوو ئەندامێکی هەستیاری دەرەوەیی، پەیامه هەستیەکان له ڕێگەی دەمارەکانەوه دەنێرێت بۆ مێشک و ناوەنده دەماریەکان.\n6. به یارمەتی خانەکانی لانگەرهانس، ڕۆڵێکی گرنگی له سیستەمی هێمنی جەستەدا هەیه.\nپێکهێنەر و پێکهاتەی پێست\nله هەر ئینچی دووپاڵو له پێست به ئەستووری گۆڕاو له بەینی 1 تا 4 میلیمەتر، پێکهێنەری جۆراوجۆر دەتوانین ببینین، که به ژمارەیەکی زۆرەوا لە پاڵ یەکتر ڕۆڵی خۆیان ئەنجامدەدەن. 650 گلاندەی دەردەری ئارەق، 65 فولیکۆلی موو، 19 یاردنی شینەدەماری خوێنی، هەزاران خانەی ساوان، ترمیناڵی دەماری و خانەکانی لانگەرهانس له هەر ئینچی دووپاڵو له پێستدا لە پاڵ یەکن که سەڕەڕای ئەمانه دەبێ خانەکانی ملانۆسیت و ئەنزیمەکانی تیروزینار (دروستکەری ملانین)ش پێیان زیاد بکرێت.\nبەگشتی دوو جۆر گلاندە له ناو پێستدا هەیە:\nگلاندەی دەردەری چەوری\nگلاندەی دەردەری ئارەق\nزۆرتر له بەردەم هەر گلاندەی چەوریدا یەک فولیکۆلی موو دەکرێتەوە، بەڵام له بڕێک بابەتدا له بن هەر فولیکۆلی موو چەن گلاندەی چەوری هەیه که دەبنه هۆی کۆبوونەوەی چەوری یا Sebum لەسەر پێست. گلاندەکانی ئارەق لەناو تۆکانی ژێرەوەی پێست (دێرم) بەشێوەی ترمیناڵی فەنەری ریشەی کوتیوه که له ڕێگەی بۆریەکی ناوخاڵی بۆ دەرکردنی ئارەق له تۆکانی سەرەوە (ئەپیدێرم) تێدەپەڕێت و دەمە چکوولەکهی لەسەر پێست دەکرێتەوە. شایانی باسه ئارەقکردن نابێتە هۆی پاککردنەوەی پێست یانی دەرچوونی پیسی له دەمه چکۆلەکەوه.\nئاستی پێست له کۆبوونەوەی خانە مردوەکان پێکهاتوه. لەم ئاستەدا، سێ تۆی جیاوازی زۆر ناسک هەیە: ئەپیدێرم – دێرم - هیپۆدێرم\nئەپیدێرم که ئەستووریەکەی له 0.04 تا 1.6 میلیمەتر دەگۆڕدرێت، تۆیەکی گرنگه. خانەکانی لانگەرهانس که هێمنی پێستیان لەسەرشانه، ملانۆسیتەکان و ئەنزیمی تیرۆزیناز که دروستکردنی رەنگدانەی ملانین و تەنزیمکردنی رەنگی پێستیان لەسەرشانه، لەم تۆیەدان. بەرهەمە ئارایشتی و پاکژیەکان وێنەی پاککەرەکان، تۆهەڵگرەکان، چاککەرەکان یا تەڕکەرەکانیش لەسەر ئەم تۆیه کاریگەریان هەیه. ئەپیدێرم بەرپرسی جوانی و تازەیی دەرەوی پێسته.\nئەپیدێرم له پێست له بەرانبەر وشکبوون (لەدەس دانی شێ)، چوونەناوەوەی ماکی کیمیاوی زەرەرمەن و میکرۆبەکان پارێزگاری دەکات.\nئەپیدێرم تۆیەکی چالاکی متابۆلیکیه که سەنتزی چەوریەکان (لیپیدەکان) لەسەرشانیەتی.\nیەکەمین بەرگرە لەبەرانبەر هێرشی ماکی ئۆکسیدکەر له جەستەدا به ئەژمار دێت.\nفاکتۆرەکانی دژه رادیکاڵی ئازاد وەکوو ڤیتامین E و C لەم تۆیەدان.\nهێگنی ڕاگرتنی قەبارەیەکی بەرچاو له سرامیدەکان و Glycosaminoglycansی هەیه.\nئەپیدێرم خاوەن ئاوێکی زۆره. هەرچەنێک جەسته جەحێڵتر بێت، ئاوێکی زۆرتر له پێستدا هەیه. به زۆربوونی تەمەن دەفرایەتی ڕاگرتنی ئاوی پێستیش کەم دەبێتەوە و بۆیه پیست بەرەو وشک و لۆچ بوون دەروات. ئەپیدێرم، سەرەڕای ئەمە، یەکەمین بەرگرەی جەسته بەرانبەر هێرشی میکرۆبی ئاقاری دەوروبەری جەستە بەئەژمار دێت. له ئاستەکانی ژێرەوەی تۆی ئەپیدێرم، خانەکان لەڕێگەی دابەشی میتۆزی زۆردەبن. هەر خانه به ڕاگرتنی خانەی دایک، توانایی دروستکردنی یەک خانەی نوێشی هەیه. خانەی جەحێڵتر له جێگەی خۆیدا دەمێنێتەوه و خانەی پیرتر له تۆکانی ئەپیدێرم رەددەبێت و به ئاست دەگات. ئەم خانانه لەگەڵ چوون بۆ ئاستی سەرتر، به ماکێک به ناوی کڕاتین پڕدەبن و ئاو و چەوری خۆیان لەدەست دەدەن. فۆسفۆلیپیدەکان لەناو ئەوانا دەبن به گلیکۆلیپید، کۆلسترۆل و سرامید و له کۆتایی جووڵەیاندا بەشێوەی تۆیەک له خانە مردوەکان لەسەر ئاستی پێست دادەمەزرێن. لە لایەکی ترەوه، خانە جێنشینەکان خانەی گەوره و جەحێڵ و نەرمن که ئاوێکی زۆر له خۆیان دەگرن. به زۆربوونی تەمەن، ئەم تۆیه ناسک دەبێتەوە و له ڕاگرتنی شێ بۆ پێست کێشه دروستدەبێت. سرامیدەکان خاوەن ڕۆڵێکی زورگرینگ له هێگنی ڕاگرتنی شێ لەلایەن پێستەوان که ئەم بابەتە دەتوانێ له تەمەنی زۆردا و له دژی تیشکی ڕاستەوخۆی هەتاو پێست بپارێزێت.\nتۆی دووەم یا دێرم 5 تا 7 ئەوندەی ئەپیدێرم ئەستووره و لەلایەن بەرگێکی پەیوەندی بنەمایی لکاوە به ئەپیدێرمەوه. دێرم له بەرگێکی ئەستووری پەیوەندی پێکهاتوه که له ڕاستیدا تۆڕێکی تەنراوه له شینەدەماری خوێنی و لەنفی، رشته و ترمیناڵەکانی دەماری و هەستی، کولاژن و فیبرەکانی پرۆتینی ئەلاستینی که ئەرکیان پاراستن و ڕاگرتنی رشته دەمارەکانه. فولیکۆلەکانی موو، شینەدەمارە خوێنیەکان، گلاندەکانی چەوری و ئارەقیش لەم تۆیەدان. ئەرکی سەرەکی ئەم تۆیه پاراستی خۆڕاگری و جیڕی پێسته.\nدێرم لەلایەن تۆڕی بەربڵاو و ناسکی شینەدەمارەکانی خوێنی خۆیەوا، به ئەپیدێرم خۆراک دەدات.\nبه یارمەتی تۆڕێکی خۆڕاگر له کولاژن و رشته پرۆتینیە ئەلاستینەکان، دەبێتە هۆی خۆڕاگری پێست.\nتایبەتمەندی جیڕی و نەرمی پێست پێکدێنێت.\nوەکوو سەرچاوەیەکی هەمارکردنی ئاو ئیش دەکات.\nله پێس لەبەرانبەر زیانی میکانیکی چاودێری دەکات.\nڕۆڵێکی گرنگی هەیە وەکوو وەرگرێکی هەستی و تەنزیمکەرێکی ناوەکی.\nهیپۆدێرم، سێەمین و دوایین تۆی پێسته که پێست دەلکێنێته تیشوەکانی ماسولکەوه.\nخانەکانی چەوری، تایبەتمەندی جیڕی زۆریان هەیه و وەکوو زەربەگیر (وێنەی کارکۆی فەنەر له ئۆتۆمبێل دا) ئیش دەکەن. زەربەگیری ئەم تۆیه، ڕۆڵێکی زۆرگرنگی هەیه له پاراستن و ڕاگرتنی شینەدەماری خوێنی و ترمیناڵەکانی دەماری.


مەرزێكی نێودەوڵەتی هەرێم لەگەڵ ئێران دادەخرێت – تۆڕی میدیایی خەڵک\n2020/03/14 - 7:43 PM\nبەمەبەستی ڕێكخستنەوەی كاروبارەكانی تایبەت بە جموجۆڵی بازرگانی لەم كاتەدا و توندوتۆڵكردنەوەی ڕێكارەكانی خۆپارێزی لەڤایرۆسی كۆرۆنا، مەرزی نێودەوڵەتی پەروێزخان دادەخرێت.\nكۆمەڵگای دەروازەی نێودەوڵەتی پەروێزخان لە ڕاگەیەنراوێكدا ئاماژەی بەوەكردووە، مەرزەكە لە كاتژمێر (٨)ی ئەمشەوەوە بۆماوەی (٣٦) كاتژمێر دادەخرێت، هەموو جۆرە جموجۆڵێكی بازرگانی ڕادەگیرێت.\nڕوونیشی كردۆتەوە، مەرزەكە لەكاتژمێر (٨)ی ئەمشەو ٢٠٢٠/٣/١٤ تا كاتژمێر (٨)ی بەیانی ٢٠٢٠/٣/١٦ دادەخرێت و ئامانج لە بڕیارەكەش توندوتۆڵكردنەوەی ڕێكارەكانی خۆپارێزییە بەرامبەر بەڤایرۆسی كۆرۆنا.\nڕوونیشی كردۆتەوە، دوای گفتوگۆ و ڕاوێژ لەنێوان سەرپەرشتیاری كۆمەڵگای دەروازەی نێودەوڵەتی پەروێزخان و هەریەك لە وەزارەتی دارایی و ئابوری حكومەتی هەرێمی كوردستان و بەڕێوەبەرایەتی گشتی گومرگ و ئیدارەی گەرمیان، ئەم بڕیارە درا.\nقائیمقامیەتی سلێمانی: ڕێگە بەھیچ كەسێك نادرێت نرخ لەسەر هاووڵاتیان زیاد بكات\nتەندروستی هەرێم هەواڵێكی “دڵخۆشكەر” لە بارەی كۆرۆناوە بڵاودەكاتەوە


له تاڵانى داهاتى نه‌وت و گومرگه‌كانه‌وه ، بۆ تاڵانى زه‌وى و زار\nSaturday, 09.12.2020, 21:37\nپارێزگارى سلێمانى ، ئه‌نجومه‌نى پارێزگاى سلێمانى ، داواكارى گشتى پارێزگاى سلێمانى ،سه‌رۆكى شاره‌وانى پارێزگاى سلێمانى ،سه‌رۆكى به‌ڕێوه‌به‌رایه‌تى گشتى وه‌به‌رهێنانى پارێزگاى سلێمانى ، وه‌زیرى شاره‌وانى ، به‌رپرسى هێزه‌كانى 70 پێشمه‌رگه ، وه‌زیرى پێشمه‌رگه ،ئه‌نجومه‌نى وه‌زیرانى هه‌رێمى كوردستان ، په‌ڕله‌مانى كوردستان ، لایه‌نى به‌رپرسیار . سه‌ره‌تا سڵاوێكى گه‌رم له هه‌موتان .\nدیاره بابه‌تى تاڵانى نه‌وت وگومرگه‌كان بابه‌تێكى گه‌رمه‌و هه‌مومان ئاگامان لێی هه‌یه . ئه‌مه هۆكارى سه‌ره‌كى ئیفلاسبونى هه‌رێمى كوردستانه‌و خولقاندنى ئه‌م بارودۆخه‌ى ئێستا یه كه‌َ هاوڵاتیانى تێكه‌وتون . دیاره ئه‌وه‌ش له خۆوه نه‌بوه‌و هه‌موى به به‌رنامه بوه‌و ئه‌وه‌تا ئێستا به ئاشكراو به به‌رچاوى هه‌مومانه‌وه داهاتى گومرگه‌كان به‌تاڵان ده‌برێت وپاره‌ش نییه بۆ موچه . ئه‌وه‌تا له ناچاریدا خه‌ڵك په‌نا ده‌بات بۆ كازمى و پێی ده‌ڵێن : تكایه وه‌ره به فریامانه‌وه . بزانن ئه‌وه كاریكى چه‌ن به ئازار و چه‌ند ئابڕوبه‌رانه‌یه بۆ به‌رپرسانى ئه‌م هه‌رێمه.\nله بازگه‌ى شیراوی نزیك شارى هه‌ولێر له هه‌موو سه‌یاره‌یه‌كى بارهه‌ڵگر به تایبه‌تى ئه‌وانه‌ى چیمه‌نتۆى سلێمانى ده‌گوێزنه‌وه ، بڕى 30 هه‌زار دینار وه‌رده‌گرن وه‌ك سه‌رانه‌و بۆ حكومه‌تیش نییه . داهێنان له جۆرى دزى و تاڵانى له‌لایه‌ن حیزبه‌كانه‌وه به‌رده‌وامى هه‌یه .\nدیارده‌ى زیاده‌ڕه‌وى له‌سه‌ر موڵكو ماڵى گشتى دیارده‌یه‌كى گشتگیر بوه له هه‌موو شار و شارۆچكه‌كانى هه‌رێمى كوردستان به گشتى . له دواى ڕاپه‌ڕێن له برى ئه‌وه‌ى یه‌كێتى و پارتى گونده‌كان ئاوه‌دان بكه‌نه‌وه‌و گرنگى به كه‌رتى كشتوكاڵ بده‌ن ، هه‌رچى گه‌نج و لاوى گونده‌كان هه‌بون كردیانن به چه‌كدارو موچه خۆرى سه‌ر به‌خۆیان له پێناوى به‌رژه‌وه‌ندى خۆیاندا . دواى ئه‌وه لێشاوى كۆچ كردن له گونده‌كانه‌وه بۆشاره گه‌وره‌كان ده‌ستى پێكرد و زیاده‌ڕه‌وى و ده‌ست درێژى بۆ سه‌ر موڵكى گشتیش ده‌ستى پێكرد .\nله كاتى هه‌ڵبژاردنه‌كاندا بۆ به‌ده‌ست هێنانى ده‌نگى هاولاِتیان چاو پۆشییان له زیاده‌ڕه‌وى ده‌كرد بۆ سه‌ر موڵكى گشتى له‌پێناوى به‌ده‌ست هێنانى ده‌نگى خه‌ڵكدا . هه‌ر دواى ته‌واو بونى هه‌ڵبژاردنه‌كه یه‌كسه‌ر قه‌ده‌غه ده‌كرا. كێشه گه‌وره‌كه هه‌ر له‌وه‌دا نه‌بوو كه زیاده‌ڕه‌وى ده‌كرایه سه‌رموڵكى گشتى ، به‌ڵك و كاره‌سات له‌وه‌دایه له ناوه‌ڕاستى شاردا گوندێك دروست بكرێت و سیماو جوانى شار تێك بدات و دواجار ببێته ئه‌مرى واقیع و نه‌توانرێت ئه‌وهه‌موو خانوانه تێك بدرێنه‌وه .\nگوندى كانى سپیكه‌ى كۆن كه‌ئێستا كه‌وتۆته ناوڕاستى شاره‌وه به شێوه‌یه‌كى ئه‌وه‌نده ناڕێك خانوه‌كانى دروست كراون جوانى شاریان تێكداوه‌و تا ئێستاش به شێك له خانوه‌كانى به له‌وح سه‌ریان گیراوه.\nبۆ نمونه تۆسپى نزیك كانى گۆران كه ئێستا نزیكه‌ى 5 هه‌زار خانوده‌بیت له گوندێكى گه‌وره ده‌چێت .\nبه هه‌زاران زیاده ڕه‌وى له‌م بابه‌تانه له ده‌ورو به‌رى شارى سلێمانى ئه‌نجام دراوه‌و تا ئێستاش زیاده ڕه‌وى به‌رده‌وامه . چونكه حكومه‌ت جدى نه‌بوو له ڕێگرى كردن . چاوپۆشى به‌رپرسانى حیزبى و حكومى له پێناوى وه‌رگرتنى به‌رتیلدا هۆكارى سه‌ره‌كى ئه‌وه‌بوو .\nله دواى هه‌موو ئه‌و ڕوداوى زیاده ڕه‌ویانه له پڕ فه‌زیحه‌یه‌كى زیاده‌ڕه‌وى گه‌وره له ناوچه‌ى ڕاپه‌ڕینى ناو شارى سلێمانى به تایبه‌ت ده‌ورو به‌رى گوندى قۆڵه‌ره‌یسى ئاشكرا بوو . به‌سه‌دان و هه‌زاران پارچه زه‌وى به زیاده ڕه‌وه‌ى دابه‌ش كراو فرۆشرا به بێ ئاگادارى شاره‌وانى . ده‌ركه‌وت به‌رپرسانى گه‌وره‌ى حیزبیشى تێدایه . كار گه‌یشته ئه‌وه‌ى زاناى قایمقامى له‌سه‌ر گیراو له سجنى ئاساییشدا به شێوه‌یه‌كى گوماناوى كوژرا.\nزیاده ڕه‌وى بۆ سه‌رموڵكى گشتى به درێژایی دواى ڕاپه‌ڕین تا ئێستا هه‌ر به‌رده‌وامه . ئیداره‌ى گشتى و به‌رپرسه ده‌ست ڕۆیشتوه‌كان هه‌ر شوێنێكى به‌نرخى ناو شار هه‌یه ده‌ستى به‌سه‌رداده‌گرن . به‌رپرسانى حیزبى و حكومى به ئه‌نواعى فرت و فێڵ به‌رده‌وام خه‌ریكى ئه‌وه‌ن ئه‌رزه به‌نرخه‌كانى ناو شار بۆخۆیان به‌رن . به‌ناوى به‌رهه‌م هێنانه‌وه ئه‌رزه‌كان ده‌ده‌نه ئه‌م ئه‌و خۆشیان ده‌بن به شه‌ریكیان . ئاخر له كوێی دنیا هه‌یه حكومه‌ت به یاسا موڵكى گشتى هه‌ڕاج بكات . وه‌به‌رهێنان به ماناى ئه‌وه‌یه كه‌سێك سه‌رمایه‌كه‌ى له كارگه‌یه‌كدا یان هه‌ر پڕۆژه‌یه‌كى تردا له‌ناو وڵات بخاته گه‌ر ِو هه‌لى كار بۆ خه‌ڵك .فه‌راهه‌م بكات . به‌ڵام تۆ بێی به سه‌دان دۆنم زه‌وى به خۆڕایی بده‌ى به خه‌ڵك خۆشت قه‌ره‌بوه‌كه‌یان بۆ بده‌یته‌وه . ئه‌وكه‌سه‌ش خاوه‌نى هیچ نه‌بێت و پێشه‌كى پاره له خه‌ڵك وه‌رگرێت و شوقه‌ى پێ دروست بكات ، كه بڕى تێچوى شوقه‌یه‌ك 5 ده‌فته‌ر دۆلار بێت و بیفرۆشیته‌وه به 10 هه‌تا 15 ده‌فته‌ر دۆلار . باشه به‌رهه‌مهێنانى ئه‌م كاره له كوێدایه ؟؟ .ئاخر جگه له‌شوقه دروستكردن به‌رهه‌م هێنان له چى تردا كراوه ؟ باشه حكومه‌ت ده‌سكه‌وتى چییه له‌م كاره‌دا ؟؟.\nئه‌ى ناكرێت له بڕێ پێدانى ئه‌م هه‌موو زه‌ویانه‌و ده‌وڵه مه‌ند كردنى خه‌ڵك له‌سه‌ر حسابى گشتى ، گرێبه‌ستیان له‌گه‌ڵ بكرێت چه‌ند قۆتابخانه‌یه‌ك یان خه‌سته‌خانه دروست بكه‌ن ، یان زه‌ویه‌كان به موزایه‌ده بفرۆشن و به پاره‌كه‌ى شارى پی َجوان بكه‌ن ؟.بۆ ئاگاداریتان له شارى هه‌ولێر شوقه هه‌یه له‌یه‌ك كاتدا به چه‌ند كه‌سێك فرۆشراوه . یان خاونه‌ى كۆمپانیاكه پَێشه‌كى پاره‌ى زۆرى له خه‌ڵك وه‌ر گرتوه‌و شوقه‌كانیشى دروست نه‌كردوه‌و هه‌ر خۆى شاردۆته‌وه .\nته‌نها وه‌كو نمونه . شاسوار ئه‌و هه‌موو زه‌ویانه‌ى به خۆڕایی وه‌رگرتوه . خاوه‌نى یه‌ك دۆلار نه‌بوه . نرخى تێچوى شوقه‌كانى وه‌كوپێشه‌كى وه‌رگرتوه . دوایش بڕى 40 ملیۆن دۆلارى به‌قه‌رز له حكومه‌ت وه‌رگرتوه‌و تا ئێساش ئه‌و پاره‌یه‌ى نه‌داوه‌ته‌وه . تكایه پێم بڵێن لێره‌دا چى به‌رهه‌م هێنراوه‌و بۆكێ ؟.\nكۆمپانیاى به‌ڕێز كه كه به‌ناو سوڕه‌ت قه‌یدى كۆمپانیاكه‌ى له‌سه‌ره‌و به‌رپرسى حیزبى له پشته‌وه‌یه نه‌ك هیچ سودێكى نه‌گه‌یاندوه ، به‌شێك له‌و ئه‌رزانه‌شى فرۆشتۆته‌وه كه به خۆڕایی پێی دراوه .\nئه‌گه‌ر پرسیارێك ئاراسته‌ى به‌ڕێوه‌به‌رى گشتى وه‌به‌ر هێنانى سلێمانى بكه‌م و پێی بڵێم ئه‌و دوو تاوه‌ره به‌رزه‌ى نزیك پردى كۆبانى كه دروست كراون ، ئایا ئه‌رزه‌كه‌یان كڕیوه ، یان به ناوى وه‌به‌ر هێنانه‌وه وه‌ریان . گرتوه ؟؟. كه ته‌واوكران و شوقه‌كان فرۆشران ، چ به‌رهه‌مێكیان بۆ به‌رژه‌وه‌ندى گشتى ده‌بێت ؟ . حكومه‌ت ده‌سكه‌وتى چى ده‌بێت ؟؟.\nپرسیارێكى ترم ئه‌وه‌یه ئه‌وزه‌ویه به‌تاڵه‌ى كه له دواى تاوه‌ره‌كانه‌وه تا نزیك دیوارى قه‌برستانه‌كه‌ى شێخ ئه‌حمه‌دى هیندى ماوه‌و ئیستا په‌ڕژین كراوه ، ئه‌گه‌ر به موزایه‌ده بفرۆشرێت بایی دوو ملیۆن دۆلاره ، ئایا ئه‌ویش به‌ناوى وه‌به‌رهێنانه‌وه به تاڵان دراوه یان فرۆشراوه ؟ ئه‌گه‌ر فرۆشراوه پاره‌كه‌ى چه‌نده ؟ ئه‌گه‌ر نه‌فرۆشراوه دراوه به كێ و بۆچى پێی دراوه ؟\nله بنه‌ڕه‌ته‌وه یاساى وه‌به‌ر هێنان بۆ تاڵانى زه‌وى وزارى گشتى و بۆ به‌رژه‌وه‌ندى كه‌سانى ده‌ست ڕویشتوى حیزبى و حكومى دانره‌وه ، نه‌ك بۆ گه‌شه كردى وڵات به‌رژه‌وه‌ندى گشتى . چونكه دزى و تاڵانى ده‌ست درێژى بۆ سه‌ر موڵكى گشتى هه‌ر به‌رده‌وامه‌و كه‌سیش فزه‌ى لێوه نایه‌ت .\n. عه‌قڵى كێ ئه‌وه قبوڵ ده‌كات به‌رپرسێك له‌م سه‌رده‌مى گه‌نده‌ڵى و تاڵانى و پاشا گه‌ردانیه‌دا ئاسان كارى بۆ كه‌سێك بكات به خۆڕایی ئه‌رزێك بایی یه‌ك ملیۆن دۆلار بێت و له ڕاهى خوادا پێی ببه‌خشێت . زوربه‌ى شوقه‌و ڤیلاكانى به‌رزایه‌كانى قه‌یوان كڕاون و به هه‌دیه دراون به‌و به‌رپرسانه‌ى ئاسان كارییان كردوه‌وه بۆ به‌خشینى موڵكى گشتى به خۆڕایی .\nله نێوان به‌رپرسانى حیزبى و بوارى وه‌به‌ر هێنان و خاوه‌ن به‌رژه‌وه‌ندیه‌كان تۆڕێكى ده‌ڵالى به هێز هه‌یه‌و كارى ئه‌وانه دابه‌ش كردن و ڕێك خستنى به‌رژه‌وه‌ندى ئه‌و كه‌س ولایه‌نانه‌یه . حكومه‌تێك ئه‌مه دامو ده‌زگاكانى بێت و خۆى خه‌ریكى تاڵانى و دزى بێت و شه‌رعیه‌تیش به‌و دزى كردنه بدات ، چاوه‌ڕوانى چى لێده‌كرێت بۆ میلله‌تى بكات .ئیش\nئیستا كه من ئه‌مه ده‌نوسم به دوور نازانرێت به‌یانى تۆمه‌تبارم نه‌كه‌ن به‌وه‌ى ته‌شهیرم كردوه‌و په‌روه‌نده‌یه‌كى باشم بۆ بهۆننه‌وه‌و بمده‌ن به دادگا وه‌كوچۆن سۆران عه‌مه‌ریشیان دا به دادگا . بۆ ئه‌مه‌یان داواكارى گشتى وه‌ك تفه‌نگ له سه‌ر پێیه . یه‌كسه‌ر دێته سه‌ر خه‌ت و فه‌رمانى گرتنت بۆ ده‌رده‌كات به پێیى یاساى ژماره فڵانو برَگه‌ى ئه‌وه‌نده له یاساى عێراقى .\nداواكارى گشتى له ئێستادا ئیشى ئه‌وه‌یه گه‌نده‌ڵیه‌كانى به‌رپرسانى حكومى و حیزبى بشارێته‌وه ، نه‌ك به‌رگرى له مافى گشتى بكات . كاتى خۆى له‌سه‌ر دامه‌زراندنى كارگه‌ى به‌ردى مه‌ڕمه‌ڕى ماوه‌ت له‌لایه‌ن وه‌زاره‌تى پیشه‌سازییه‌وه كه ئه‌و كات خاتو په‌روین بابه‌كر ئاغا وه‌زیر بوو ، ڕاپۆرتێكم دا به فه‌رمانگه‌ى داواكارى گشتى سلێمانى و نه كارگه‌ى به‌ردى مه‌ڕ مه‌ڕ دروست كراو ، نه پرسینه‌وه‌ش له كه‌س كرا .\nكۆمپانیا ئیتالیه‌كه‌ش به خۆڕایی بڕى 5 ملیۆن دۆلارى كاشى برد . گرێبه‌سته‌كه‌ش به بڕى 13 ملیۆن یۆرۆ مۆر كرابوو . به‌ڵام له‌و كاته‌دا خه‌ڵك هه‌بوو ئاماده‌بوو هه‌مان كارگه به دوو ملیۆن و نیودۆلار ته‌واو بكات . ئه‌گه‌ر ئه‌و 5 ملیۆنه دۆلاره‌ى خاوه‌ن كۆمپانیاكه به به‌لاش بردى ، وه‌كو هاوكارى بدرایا به كارگه‌كانى به‌ردى مه‌ر ِمه‌ڕى ناوخۆ ، ده‌یانتوانى به‌شى هه‌موو خلیچ به‌رد دابین بكه‌ن .\nكاتێك ئێمه له‌سه‌ر دامه‌زراندنى ئه‌و كارگه‌یه شتمان ده‌نوسى خاتو په‌روین وه‌ڵامى ده‌داینه‌وه‌و ده‌یگوت :چیتر ناهێلم خه‌ڵك به‌ردى مه‌ر ِمه‌ڕ به گران بكڕێت . هه‌موو كارگه‌كه هاته سه‌ر ئه‌وه‌ى دیوارێك له‌سه‌ر شه‌قامه‌كه دروست بكه‌ن بۆ ئه‌وه‌ى خه‌ڵك وا بزانیت له‌ودیو دیواره‌كه‌وه كارگه دروست ده‌كرێت . دوایی هه‌موو كارگه‌كه هه‌ر ئه‌و دیواره ده‌رچوو . خۆ ئه‌و كاتیش داواكارى گشتى هه‌بوو ، بۆچى هیچیان نه‌كرد .\nئه‌وه‌نده به‌نزینخانه زۆر بوه له سنورى پێویست تێپه‌ڕیوه . چه‌ندین به‌نزینخانه هه‌یه هه‌ربه‌بێ مۆڵه‌ت و به كه‌ڵه‌گایی دروستكراوه به‌پشتیوانى به‌رپرسانى حیزبى . له گوندى ئه‌ڵمانیه‌وه تا ده‌گاته دوڕیانى سه‌رچنار كه ته‌نها 8 كیلۆمه‌تر ده‌بێت ، 8 به‌نزینخانه‌ى لێیه . ئه‌گه‌ر سه‌رنج بده‌ن تاكه شوێنێك له‌ناوشارى سلێمانى كه به‌جوانى مابۆوه له‌گه‌ڵ ئه‌وه‌شدا كه هیچى تێدا دروست نه‌كرابوو ،ئه‌و به‌شه‌ى شه‌قامى 60 مه‌ترییه كه ده‌كه‌وێته نێوان خه‌سته‌خانه‌ى هه‌رێم و ئوتیل تایتانیك . به‌ڵام هه‌ر ئه‌وه‌نده‌مان زانى له ناوڕاستى ئه‌و شوێنه‌و له‌سه‌ر شه‌قامه گشتییه‌كه به‌نزینخانه‌یه‌ك قوت كرایه‌وه .\nئه‌گه‌ر ئه‌م شاره ئیداره‌ى هه‌بێت و كه‌سێك هه‌بێت به ته‌نگ جوانى سیماى شاره‌وه‌بێت وخه‌مخۆرى ئه‌م شاره‌بێت ڕێگا ده‌دات به‌نزینخانه له‌و شوێنه دروست بكرێت ؟ . ده‌بوو به‌رپرسانى شار پلان دانین كه ئه‌و مه‌سافه‌یه بكه‌ن به جوانترین و سه‌رنج ڕاكێشترین شوێنى شار .\nده‌بوو بكرایه به ڕێزێك باڵه‌خانه‌ى به‌رز ، هه‌موى وه‌كو یه‌ك به‌رز ، هه‌موى به یه‌ك ڕه‌نگ. به‌ڵام كێ له‌خه‌مى شاردایه‌و كێ ئه‌وه بكات . هه‌ر ئه‌وه‌نده‌ت زانى دوو به‌یانى و سێ به‌یانى به‌رپرسێكى تر مه‌لهایه‌ك له ته‌نیشت به‌نزینخانه‌كه بكاته‌وه‌و ، یه‌كێكى تریش قومار خانه . له وڵاتانى پێشكه‌وتوى دنیادا له‌سه‌ر هه‌ڵواسینى تابلۆیه‌ك له‌سه‌ر شه‌قامێك ئه‌نجومه‌نى شار كۆبونه‌وه‌ى له‌سه‌ر ده‌كات و سه‌یرى شوێنه‌كه ده‌كه‌ن بۆ ئه‌وه‌ى بزانن ئه‌م تابلۆیه سیماى شه‌قامه‌كه ناشیرین ناكات .\nبا هه‌موو ئه‌وانه بخه‌ینه پشتى سه‌رو باسى تازه‌ترین سكاندال واته فه‌زیحه‌ى ئه‌م شارى هه‌ڵمه‌ت و قوربانییه بكه‌ین و سه‌رنج بده‌ن چى له‌م شاره‌دا ده‌كرێت و ده‌گوزه‌رێت . له گه‌ڕه‌كى ئاوباره‌و مه‌لا داود و ڕاپه‌ڕێن به هه‌زاران پارچه زه‌وى ته‌نها به فۆڕم دابه‌ش كراوه به‌سه‌ر ئه‌ندامانى دژه تیرۆردا . به‌بێ ئه‌وه‌ى ئه‌م زه‌ویانه له لایه‌ن شاره‌وانییه‌وه ئیفراز كرابن .\nله‌ساڵى 2013 حكومه‌ت ئیفرازى وه‌ستاندوه بۆ دابه‌شكردنى زه‌وى بۆ فه‌رمانبه‌ران . ئێستا هاتون داهێنان ده‌كه‌ن . به فۆڕم زه‌وى دابه‌ش ده‌كه‌ن و دواى ساڵێكى تر فرت و فێڵێك ده‌دۆزنه‌وه‌و فه‌رمانێك ده‌رده‌كه‌ن بۆ تاپۆ كردنیان . قسه‌كه له‌سه‌ر ئه‌وه نییه ئه‌وانه‌حه‌قى وه‌رگرتنى زه‌ویان هه‌یه یان نیانه ، قسه له‌سه‌ر ئه‌وه‌یه به ده‌ر له‌یاسا ئه‌م زه‌ویانه داه‌به‌ش ده‌كرێن .\nله لایه‌كى تریشه‌وه فه‌رمانده‌كانى پێشمه‌رگه‌ش خه‌رێكى ئیفرازكردنى ئه‌و زه‌ویانه‌نه‌ن كه گوایه موڵكى فه‌رمانده‌ین ، به‌ڵام بێ ئاگادارى شاره‌وانى و فه‌رمانگه‌ى به‌رپرسیار . كار گه‌یشتۆته ئه‌وه‌ى فه‌رمانده‌كانى پێشمه‌رگه كه‌وتونه مونافه‌سه‌و ململانێ له‌گه‌ڵ یه‌كترى و ئه‌میان ده‌ڵێت بۆ ئه‌و بۆى هه‌یه زه‌وى دابه‌ش بكات بۆچى بۆمن نییه . گوایه ئه‌مه بۆ كه‌س و كارى شه‌هیدانى شه‌ڕى داعشه , به‌ڵام زۆر دووره له ڕاستیه‌وه‌و ئه‌مه كڕین و فرۆشتنیان پێوه ده‌كرێت . بیر له‌وه بكه‌نه‌وه كه به‌بێ ئاگادارى شاره‌وانى ئه‌م زه‌ویانه ئیفڕاز ده‌كه‌ن ، چۆن شوێنى قوتابخانه‌وباخچه‌و خه‌سته‌خانه‌و پانى شه‌قامه‌كان دیارى ده‌كه‌ن . ئایا ئه‌مانه‌ش نابنه گوند له ناوه‌ڕاستى شاردا .\nله‌م ڕۆژانه‌شه‌دا له ده‌روازه‌ى ڕاپه‌ڕێن گردبونه‌وه‌یه‌ك ئه‌نجام دراو به ئاشكرا داوا له‌حكومه‌ت و په‌ڕله‌مان ده‌كه‌ن فریاى ده‌ڤه‌رى ڕاپه‌ڕین و ده‌شتى بیتوێن بكه‌ن چونكه هه‌رچى به‌رپرس هه‌یه خه‌ریكى داگیر كردنى موڵكى گشتییه . گومانى تێدا نییه ئه‌م دیارده‌یه له سنوورى پارتى دوو ئه‌وه‌نده‌ى ئه‌م سنوره‌یه .\nبه ئاشكرا ده‌ست درێژى كراوه‌ته سه‌ر مڵك و ماڵى مه‌سیحیه‌كانیش و ئه‌وانیش باره‌یان لى َ هه‌ستاوه . دیارده‌كه به‌رده‌وام له گه‌شه سه‌ندندایه چونكه دیارده‌ى ده‌ست به‌سه‌راگرتنى موڵكى گشتى له كه‌سه یه‌كه‌مه‌كانى ئه‌م وڵاته‌وه ده‌ستى پێكردوه . سه‌یرى مسعود بارزانى و نیچیرى برازایی و مامجه‌لال و داروده‌سته‌كه‌یان بكه‌ن و بزانن چ كاره‌ساتێكیان به‌سه‌ر ئه‌م وڵاته‌دا هێناوه‌و چه‌ند هه‌زار دۆنم زه‌وییان بۆ خۆیان داگیر كردوه .\nداوا له هه‌موو ئه‌و كه‌س و لایه‌نانه ده‌كه‌م كه له‌سه‌ره‌وه ناوم هێناون هه‌تا زوه به‌پیر ئه‌م فه‌زیحه‌یه‌وه بچن و لێكۆَلێنه‌وه‌و به دواداچون بكه‌ن پێش ئه‌وه‌ى كاره‌ساتێكى وه‌كو زاناى قایمقام دوو باره ببێته‌وه . دڵنیان هه‌ر له‌ناو ئه‌وانه‌دا كێشه دروست ده‌بێت كه خه‌ریكى دابه‌شكردنى زه‌ویه‌كانن . به دوادا چون بكه‌ن بزانن كێن ئه‌وانه‌ى ئه‌م كارانه ده‌كه‌ن و له حكومه‌ت گه‌وره‌ترن . بۆ ئه‌وه‌ى چیتر شكۆى حكومه‌ت ڕیسواتر و سوكتر نه‌بێت .\nماوه‌ته‌وه ئه‌وه‌ى ڕو بكه‌مه جه‌نابى پارێزگارو لێی بپرسم : جه‌نابتان كه‌سى یه‌كه‌مى ئه‌م پارێزگایه‌ن ئایا ئاگادارى ئه‌م ڕوداوانه نێت ، یان ناوێرێت قسه بكه‌ى ؟ ئه‌گه‌ر ئاگادارى بۆچى ڕێگا ده‌ده‌ى ئه‌و سه‌رپێچیانه بكرێت؟ ئه‌گه‌ر ئاگادارى و ناتوانى قسه بكه‌یت ، باشتر وایه بچیته ماڵه‌وه‌و ڕێز له كه‌سایه‌تى خۆت بگرێت . ئه‌م قسه‌یه‌م بۆ جه‌نابى پارێزگار به‌و مانایه نییه كه بڵێم بی َتوانایه یان پیاوێكى ده‌ست پاك نییه . به‌ڕاستى نمونه‌یه له چاكیدا .\nبه‌ڵام له پارێزگاى سلێمانى ئه‌گه‌ر پارێزگار له‌سه‌ر پشكى یه‌كێتى نه‌بێـت ، هه‌ر رۆِڵى پێشوازى كردنى ده‌بێت و شێریش بێت هیچى پێناكرێت . پارێزگار بیت و نه‌توانى ڕێگرى له‌كردنه‌وه‌ى به‌نزینخانه‌یه‌ك بكه‌ى له شێوێنێكى نه‌گونجاو به هۆى ئه‌وه‌ى به‌ر پرسێكى حیزبى له‌پشته‌وه‌یه ، ئه‌وپۆسته چ بایه‌خێكى هه‌یه . به‌ڕێزان ئه‌ندامانى ئه‌نجومه‌نى پارێزگا ئه‌وه ساڵێكه خۆتان و ئێمه‌شتان سه‌ر قاڵ كردوه گوایه پرۆژه‌ى لامه‌ركه‌زیتان بۆ پارێزگاكان ئاماده كردوه‌و ده‌تانه‌وێت ده‌سه‌ڵاتى زیاترتان هه‌بێت .\nباشه ئێستا كێ ڕێگاى له ئێوه گرتوه چاوپۆشى له‌و هه‌موو سه‌رپێچیانه بكه‌ن ؟؟ باشه له هه‌ولێره‌وه فه‌رمانتان پێ كراوه ئێوه له‌م شتانه نه‌پێچنه‌وه ؟ ئه‌گه‌ر وایه قسه‌یه‌كم نییه . ئه‌گه‌ر وانیه‌و ده‌ستان كراوه‌یه بۆچى بێدنگن ؟ ئایا ناوێرن قسه بكه‌ن ؟ خۆ ئه‌گه‌ر لامه‌ركه‌زیش به‌ده‌ست بهێنن هه‌ر ئه‌وانه‌ى ئێستا به كه‌ڵه‌گایی ئه‌م سه‌رپێچیانه ده‌كه‌ن ،حاكمى ئه‌م شاره ده‌بن . ئه‌ى ئه‌وكات چى ده‌كه‌ن و چى ده‌ڵێن؟؟؟ . وابزانم هیچتان پێ ناكرێت و به‌م سیناریۆیه ده‌تانه‌وێت خۆڵ بكه‌نه چاومان وپێمان بڵێن ئێمه ده‌ستمان به‌ستراوه‌و ئه‌گینا هه‌موو شتێكمان پی َده‌كرێت .\nده‌ڵێن له شارى سلێمانى فه‌رمانگه‌ى داواكارى گشتى و داواكارى گشتى هه‌یه . نازانم ئه‌وه ڕاسته یان درۆیه چونكه تا ئێستا هیچیان نه‌كردوه . ئه‌گه‌ر بڵێن كه‌س له هیچ ئاگادارمان ناكات ، فه‌رمون ئه‌مه هه‌یه و وه‌كو ده‌ڵێن ئه‌مه‌ش ئیشى ئه‌وانه . با به‌فه‌رمون به‌دوادا چون بكه‌ن .\nپرسیارێكیشم له‌به‌ڕێزان به‌رپرسى هێزه‌كانى 70 و وه‌زیرى پێشمه‌رگه هه‌یه ئایا ئاگادارى ئه‌م ته‌خشان وپه‌خشانى زه‌ویانه‌ن له لایه‌ن فه‌رمانده سه‌ربازیه‌كانیانه‌وه ؟ حه‌ق وایه ئه‌وانیش بێنه ده‌نگو قسه‌یه‌كیان هه‌بێت هیچ نه‌بێ بۆ ئه‌وه‌ى وه‌ڵامێكیان هه‌بێت و ڕاستییه‌كان بۆ هاولاِتیان رون بكه‌نه‌وه و كێ ناڵێت ئه‌م قسه‌و باسانه دوورن له ڕاستییه‌وه‌و دروست كراونین .\nوه‌كو هه‌مومان ده‌زانین سه‌رۆكى شاره‌وانى به‌رپرسى كارى دابه‌شكردنى زه‌وى وزاره به هه‌ما هه‌نگى له‌گه‌ڵ فه‌رمانگه‌كانى تر . نازانم ئاگادارى ئه‌م فه‌زیحه‌یه نییه ، یان ئاگاداره‌و چاوپۆشى لێ ده‌كات ، یان ناوێرێ قسه بكات ؟ یان له‌به‌ر ئه‌وه‌ى حیزب دایناوه ، چى پێ بڵێن ئه‌وه ده‌كات ؟ چۆن پارتى پۆستى وه‌زیرى سامانه سروشتییه‌كان به هیچ لایه‌نێك نادات ، به هه‌مان شێوه‌ش یه‌كێتى پۆستى شاره‌وانیه‌كان به تایبه‌تى شاره‌وانى سلێمانى به‌كه‌س نادات و ئاماده‌شه به پۆستى پارێزگار بیگۆڕێته‌وه چونكه نان له زه‌وى زاردایه نه‌ك پۆستى پارێزگارى بێده‌سه‌ڵات .\nتكایه وه‌ڵامێكى خه‌ڵك بده‌ره‌وه‌و بۆئه‌وه‌ى بزانین كارى جه‌نابتان چییه‌و با به خۆڕایی تۆمه‌تبار نه‌كرێی . حه‌ق وایه سه‌رۆكى شاره‌وانى له‌سه‌ر ئه‌مه بێته ده‌نگ نه‌ك خه‌ریكى دانانى كۆمپانیاى قه‌بر هه‌ڵكه‌ندن بێت و خه‌ڵكى پی َده‌وڵه‌مه‌ند بكات . حاڵى خه‌ڵك زۆر جوانه، ماوه‌ته‌وه ئه‌وه‌ى ئه‌ركى خاوه‌ن مردوكانیش قورستر بكه‌ى . هیوادارم جه‌نابى وه‌زیرى شاره‌وانیش بێته سه‌رخه‌ت و قسه‌ى خۆى هه‌بێت . خۆ ئه‌گه‌ر بڵێت ئێمه حكومه‌تێكى دوو ئیداره‌ییمان هه‌یه‌و ئه‌وه‌ى له سلێمانى ه‌گوزه‌رێ ، په‌یوه‌ندى به منه‌وه نییه ، ئێمه‌ش قسه‌یه‌كمان نابێت .\nئێستاش كاتى ئه‌وه‌یه ئه‌نجومه‌نى وه‌زیرانیش قسه‌یه‌كیان هه‌بێت و به‌دوادا چون بۆ ئه‌م كاره‌و ئه‌وانه‌شى له‌م شێوه‌یه له هه‌وڵیر و دهۆكیش هه‌یه . خۆ ئه‌گه‌ر حسابى دوو ئیداره‌یش بكرێت ئه‌وه ئه‌ركى جه‌نابى كاك قوباده به پیر ئه‌م كێشه‌یه‌وه بچێت و تازوه ڕێگرى بكات له داگیر كردن و به تاڵان بردنى موڵكى گشتى . ئه‌وه‌ى ئه‌م كارانه ده‌كه‌ن سه‌ر به حیزبه‌كه‌ى و بنه‌ماڵه‌كه‌ى خۆنى . بۆیه زۆرترین به‌رپرسیاریه‌ت ده‌كه‌وێته سه‌رشانى به‌ڕێزیان .\nله ناچاریدا ده‌بێ باسێكى په‌ڕله‌مانیش بكه‌م هه‌رچه‌نده ئه‌ندامانى په‌ڕله‌مانى ئه‌م خوله به تایبه‌تى ئه‌وانه‌ى حیزبه‌كانیان به‌شدارى ده‌سه‌ڵاتن ، به ته‌واوى خۆیان ساخ كردۆته‌وه كه نوێنه‌رى حیزبه‌كانى خۆیانن ، نه‌ك میلله‌ت . به‌و بۆنه‌یه‌وه قسه‌یه‌كى ونستۆن چه‌رچڵتان وه‌بیر دێنمه‌وه كه وتویه‌تى :\nئه‌گه‌ر ویستان هه‌ر میلله‌تێك وه‌ك خۆى بناسن ، سه‌یرى ئه‌ندام په‌ڕله‌مانه‌كانى بكه‌ن و بزانن شایانى گوڵ باران كردنن یان پێڵاو تێگرتن . ئایا ئه‌ندامانى په‌رله‌مانى ئێمه شایانى كامیانن ؟؟ وه‌ڵامه‌كه‌ى بۆ ئێوه‌ى به‌ڕێَز جێ دێڵم . وڵاتى سه‌نیگال په‌ڕله‌مانێكى وه‌كو په‌ڕله‌مانى ئێمه‌ى هه‌بوو . سه‌رۆكى وڵات بڕیارى حه‌ل كردنى په‌ڕله‌مانى دا . لێیان پرسى بۆچى ئه‌م بڕیاره‌ت دا ؟؟.\nله وه‌ڵاما وتى : ئه‌و پاره‌یه‌ى له په‌ڕله‌مانێكى ئاوا بێ كه‌ڵكدا خه‌رج ده‌كرێت ، باشتر نییه به پاره‌كه‌ى یه‌كه‌یه‌كى به‌رهه‌م هێنانى كاره‌باى بۆ هاولاتیان پی َدروست بكرێت . هه‌مومان زۆر باش ده‌زانین په‌ڕله‌مانه‌كه‌ى ئێمه له په‌ڕله‌مانه‌كه‌ى سه‌نیگال زۆربێ كه‌ڵك تره ، خۆزگه‌ى كه‌سێك ده‌بوو ئه‌و بڕیاره‌شى بۆ په‌ڕله‌مانه‌كه‌ى ئێمه‌ش ده‌ر بكردایه‌و یه‌ك دوو سه‌عاتێك كاره‌باى نیشتمانى زیادى بكردایه . ئه‌م خوله‌ى په‌ڕله‌مانى كوردستان بێ كه‌ڵكترین خولى په‌ڕله‌مانه له‌سه‌ر گۆى زه‌وى .\nبه‌ڕاستى ئابڕوى ناوى په‌ڕله‌مانیان بردوه . ئاوى خواردنه‌وه‌یان پێ حه‌رامه نه‌ك موچه . له برى ئه‌وه‌ى سه‌رۆكى په‌ڕله‌مان و ده‌سته‌ى به‌ناو سه‌رۆكایه‌تى په‌ڕله‌مان هه‌وڵ بده‌ن له‌سه‌رۆكى حكومه‌ت و به‌رپرسانى ترى حكومه‌ت بپرسنه‌وه له‌سه‌ر ئه‌م كاره‌ساته‌ى به‌سه‌ر ئه‌م میلله‌ته‌یان هێناوه . بونه‌ته به‌رگریكارى حكومه‌ت . سه‌رۆكى په‌رله‌مان ته‌رفیعى كردوه وئێستا ڕێگاش نادات ئه‌ندام په‌ڕله‌مانه‌كانیش قسه بكه‌ن .\nسه‌یر له‌وادایه لایه‌نى ئۆپۆزسیۆن له‌ناو په‌ڕله‌مان داوا ده‌كه‌ن پرسینه‌وه له حكومه‌ت بكه‌ن ، سه‌رۆكى په‌ڕله‌مان و ده‌سته‌ى سه‌رۆكایه‌تى دژایه‌تییان ده‌كه‌ن ، چونكه ئه‌وان نوینه‌رى هه‌ردوو حیزبى ده‌سه‌ڵاتدارن نه‌ك هاولاِتیان .\nله ڕاستیدا ده‌وڵه‌ت دارى ئاوا ناكرێت .حوكمڕانى له پارێزگایه‌كدا به‌م شێوه‌یه ده‌كرێت : هه‌موو به‌رپرسێك كارى تایبه‌تى خۆى هه‌بیت ، به‌ڵام نابێـت هیچ كه‌سێك ده‌سه‌ڵاتى هه‌بێت به ویستوئاره‌زوى خۆى بڕیار بدات . كه‌سى یه‌كه‌مى پارێزگا ، پارێزگاره‌و ده‌بێ ئاگادارى هه‌موو بڕیارێك بێت و ڕیگاش نه‌دات كه‌س بڕیاریك بدات یان كاریك بكات زیان به پارێزگاك بگه‌یه‌نێت . ده‌بێ پلان هه‌بێت بۆئیداره‌كردن و به‌ڕێوه‌بردنى شاره‌كان و ده‌بێ به هه‌ما هه‌نگى وئاگادارى یه‌كترى كاره‌كان بكرێت . به‌ڵام له ئێستادا هه‌موو شتێك له گرێژه‌نه چوه‌و كه‌س له كه‌سه‌و هه‌ر به‌رپرسه‌و چۆنى بوێت و ده‌سكه‌وتى چۆن بێت ئاوا ده‌كات .\nئه‌گه‌ر پارێزگاریش له حیزبى ده‌سه‌ڵات نه‌بێ ، هیچى بۆ ناكرێت . تا ئێستا پارێزگارى سلێمانى له خانوى حكومه‌تدا نییه‌و له ماڵى باوكیدایه و خانوى پارێزگار له لایه‌ن به‌رپرسى حیزبه‌وه داگیر كراوه . كه‌واته زۆر زه‌حمه‌ته به‌م پاشا گه‌ردانیه بتوانرێت ئه‌م هه‌رێمه به‌ڕێوه ببرێت . دواجار ئه‌وه‌ى زه‌ره‌ر مه‌ندى یه‌كه‌مه ، هاولاِتیانن . ماوه‌ته سه‌ر ئه‌وه‌ى تا كه‌ى هاولاِتیان ئه‌م سوكایه‌تى و غه‌در لێكردنه‌ى ده‌سه‌ڵاتى گه‌نده‌ل َكارانیان قبوڵه؟ كات دره‌نگه‌و هیوادارم غیره‌تیان بجوڵێت .


خانەوادەی مامۆستا فەتحوڵا گولەن بەڵێنی چیان بە مامۆستا داوە؟ – بزاڤی خزمەت\nئەو زوڵم و ستەمە ناخهەژێنەی چەند ساڵێکە لەلایەن حکومەتی ئاکەپەوە بەرامبەر دەیان هەزار هاوسۆزی بزاڤی خزمەت و خانەوادەی مامۆستا م.فەتحوڵڵا گولەن ئەنجام دەدرێت، کە تا ڕادەی پاکتاوی ڕەگەزی ڕۆشتووە؛ لەگەڵ وەفاتی ساڵح گولەنی برای مامۆستادا جارێکی دی بەدەرکەوتەوە.\nلە ڤیدیۆیەکی بڵاوکراوەی سیبغەتوڵڵا گولەنی برای مامۆستادا کە پێش ٥ ساڵ وەفاتی کرد، ڕاستی ئەو باجەی خانەوادەی مامۆستا داویانە دەخاتە پێش چاوی هەموو لایەک. سیبغەتوڵڵا گولەن لە ڤیدیۆکەدا باسی ئەو پەیمانە دەکات کە لە دوای وەفاتی باوکی بە مامۆستایان داوە و لە ڕێگەی بە یادهێنانەوەی یادەوەریەکانی ڕابردوویان، تیشک دەخاتە سەر ڕووداوەکانی ئەمڕۆ.\nساڵی ١٩٧٥ یاخود ١٩٧٦ بووە، پاش یەک دوو ساڵ لە کۆچی دوایی باوکی، مامۆستا فەتحوڵڵا گولەن دەچێتەوە شوێنی لە دایک بوونی کە شاری ئێرزرومە؛ لەوێ کۆبوونەوەیەکی گرنگ لەگەڵ دایکی، خوشک، براکانی، پورەکانی ئەنجام دەدات. مامۆستا لەم کۆبوونەوەیەدا ڕاوێژی بابەتێکی زۆر گرنگیان پێدەکات و بەم شێوەیە دەکەوێتە قسە:\nمن چی ئێوەم؟\nپورەکانی: خوشکەزا و برازامانی\nمامۆستا: زۆر باشە…\nبەرواری وێنە: ٢٣ی ئازاری ٢٠١٤، شوین: ئیستەنبوڵ خوشک و برا و کەسوکاری مامۆستا فەتحوڵا گولەن کۆبوونەوە و ڕایانگەیاند کە هەڵمەتیکی تۆمەتبارکردن و شکاندنی کەسایەتی لە دژی مامۆستا و بزاڤی خزمەت بەرپا کراوە. لە وینەکەدا، سیبغەتوڵا گولەن هەیە کە لە ڕیزی پێشەوە و لای ڕاستەوە چوارهەم کەسە، لە ٢٤ی تشرینی دووەمی ٢٠١٤دا کۆچی دوایی کرد. لە تەنیشتیشیەوە پێنجهەم کەس، ساڵح گولەن دانیشتووە کە ١٨ی ئەم مانگە کۆچی دوایی کرد.\n” من چوومە سەر ڕێگایەک، ئیتر هیچ چاوەڕوانییەکی دونیاییتان لە من نەبێت”\n” شتێکی زۆر گرنگ بە ئێوە دەڵێم. من چوومە سەر ڕێگایەک، ئەمە ڕێگای خودایە. ئەم ڕێگایە گەڕانەوەی تێدا نییە. من هیچ چاوەڕوانییەکم لە دونیا نییە. دەشمەوێت کە ئێوە هیچ چاوەڕوانییەکی دونیاییتان لە من نەبێت. هیچ چاوەڕوانییەکی وەهاتان نەبێت کە بڵێن: با کارێک بکات، پارە پەیدا بکات، چاوێکی لێمان بێت، نانێکمان بۆ پەیدا… ئەمە یەک”\nدواتر مامۆستا هەندێک قسە دەکات، چەشنی ئەوەی تیشک بخاتە سەر ئەو ستەمەی کە لە ئەمڕۆدا بەرانبەریان ئەنجام دەدرێت:\n” دووەم، ئەگەر هەیە بەهۆی منەوە زیندانیتان بکەن، چاودێریتان بکەن، دەستدرێژیتان بکەنە سەر، لە ئێستاوە خۆتان بۆ ئەو شتانە ئامادە بکەن. لە داهاتوودا هەموو ئەوانە ڕوو دەدەن. ئەگەر خۆتان بۆ ئەوانە ئامادە ناکەن، لە ئێستاوە کە هیچ ڕووی نەداوە بڵێن” ئێمە کوڕ و برای وەهامان نییە “، ئیتر من بە ڕێی خۆم و ئێوەش بەرێی خۆتان.”\nئامادەین لەم ڕێیەدا هەرچیمان بەسەر بێت\nلە وەڵامی قسەکانی مامۆستادا، سیبغەتوڵا گولەنی برای مامۆستا و تەواوی ئەندامانی خانەوادەکەی بەم شێوەیە وەڵامی دەدەنەوە: ” ئێوە لە خوێنی ئێمەن، گیانی ئێمەن، دڵی ئێمەن، ئەمر بە چی بفەرموون دەیخەینە سەر سەرمان، لە سایەی تۆوە هەرچیمان بەسەر بێت ئامادەین.”\nوێنە: لە ٢٤ی تشرینی دووەمی ٢٠١٤دا سیبغەتوڵا گولەن کۆجی دوایی کرد و وەک هاوخەمییەک بۆ مامۆستا فەتحوڵا کە لە دووروڵاتەوە نەیتوانی بەشداری مەراسیمی بەخاکسپردنی برا گەورەکەی بکات، هەزاران کەس لە هەرچوار لای تورکیاوە بە نزا و تەکبیر بەشداری مەراسیمەکەیان کرد.\nسیبغەتوڵا گولەن بەر لە ٥ ساڵ کۆچی دوایی کرد\nسیبغەتوڵڵا(سەیفوڵا) گولەن ماوەیەک پێش ئەوەی کۆچی دوایی بکات، ڕیپۆرتاژێکی لە کەناڵی ئاسمانی ئرماک ی سەر بە بزاڤ خزمەت ئەنجامدا، کە یەکێکبوو لەو ٢٠٠ دەزگا ڕاگەیاندنەی لە پاش هەوڵی کودەتاکەی ٢٠١٦ داخران.\nڕێپۆرتاژەکە لە میانەی بەرنامەی ” شوێنەواری ڕابردوو”ی کەناڵی ئرماک پێشکەش کرا. سیبغەتوڵا لە ٢٤ی تشرینی دووەمی ٢٠١٤دا لە تەمەنی ٧٢ ساڵیدا کۆچی دوایی کرد و لە زێدی خۆیان و لە گوندی کۆروجوکی سەر بە ئەرزڕۆم بەخاکسپێردرا.\nمامۆستا فەتحوڵاش نەیتوانی لە مەراسیمی بەخاکسپاردنەکەیدا ئامادە بێت و لە خاکی تاراوگەوە نوێژی مردوی لەسەر کرد.\n338 جار بینراوە 1 جار ئەمرۆ بینراوە\nنامەیەکی کاریگەر بۆ م.فەتحوڵڵا گولەن سەبارەت بە وەفاتی ساڵح گولەنی برای...\nپرسەنامەی مامۆستا فەتحوڵڵا گولەن بۆ کارەساتەکەی موسڵ


زایینی: ٢٠-٠٣-٢٠١٧ - هەتاوی: ١٣٩٥/١٢/٣٠ - ١٢:١٦ تاران قه‌باره‌ی فۆنت:\nکوردستان میدیا: کاک سەید "محەممەد ئەحمەدی" باوکی پێشمەرگەی حیزبی دێموکراتی کوردستانی ئێران ماڵئاوایی لە ژیان کرد.\nبەپێی هەواڵی گەیشتوو بە ماڵپەڕی کوردستان میدیا، ڕێکەوتی ٢٨ی ڕەشەمەی ١٣٩٥ی هەتاوی، کاک سەید "محەممەد ئەحمەدی" کوڕی "میرزا ساڵح" خەڵکی گوندی "قای بەرد"ی شاری بانە، بە هۆی نەخۆشی لە تەمەنی ٧٨ ساڵیدا کۆچی دوایی کرد.\nتەرمی ناوبراو لە نێو ئاپۆرای خەڵکی ناوچەکەدا لە گۆڕستانی قای بەرد بە خاک سپێردرا.\nکوڕێکی کاک سەید محەممەد بە ناوی "لوقمان ئەحمەدی" پێشمەرگەی حیزبی دێموکراتی کوردستانی ئێرانە.\nشایانی باسە کە؛ باوکی کاک سەید محەممەد، میرزا ساڵح پێشمەرگەی کۆماری کوردستان بووە و لە نێوان شارەکانی مەهاباد و بۆکاندا شەهید بووە.\nناوبراو کەسێکی دڵسۆز و نیشتمانپەروەر بووە و چەندین ئەندامی بنەماڵەی ناوبراو لە ڕیزی پێشمەرگەکانی حیزبی دێموکراتدان. و چەندین شەهیدیشیان پێشکەش بە خاکی نیشتمان کردووە.


نەبەز گۆران : حوكومەتەكەی پارتی . – WTARIKURD\nنەبەز گۆران : حوكومەتەكەی پارتی .\nئەو بۆچوونەی دروستبووە و دەڵێت : ئەم حوكومەتە ، حوكومەتی پارتییە . بۆچوونێك نیە ، هیچ بنەمایەكی نەبێت .\nبە تەماشایەكی پێكهاتەی دەسەڵاتەكانی حوكومەت ، راستەوخۆ دەتوانرێت بە حوكومەتی ئەو حیزبە تەماشا بكرێت . دەسەڵاتەكانی : پەیوەندییەكانی دەرەوە – دارایی – نەوت – ناوخۆ – بەشێكی زۆری هێزە چەكدارەكان ، لەگەڵ ئەوەشدا ، كۆی دەسەڵاتەكانی سەرۆكی ئەنجومەنی وەزیران ، سەرۆكی دیوانی ئەنجومەنی وەزیران .\nئەمانە كە بنەمای دەسەڵاتی حوكومەتن ، هەر هەموویان لەژێر چنگی حیزبی پارتییدان . ئەگەرچی كۆمەڵێك لایەن لەناو ئەو حوكومەتەدان ، بەڵام ئەكرێت بە وێنەی میوانی بێ ئەرك و بێ كار سەیریان بكرێت . بۆ وەزیر و بەرپرسەكانی لایەنەكانی تر زۆر بە ئاسانی دەتوانین بڵێین : ( شایەنی باس نین ) هەموویان بۆ ئەوەی وێنەی نەبوونی دەسەڵاتەكانی خۆیان بشارنەوە ، سەرقاڵی ئەو ئیشانەن كە ئیش نین . هەرچەندە دەوترێت : گەر تۆ شەریكم نیت ، بۆچی قبوڵ دەكەیت لەناو جەنگەڵەكەی مندا بیت و درك بچێت بە گیانتدا .\nبە میتۆدی داگیركردنی زۆرینەی دەسەڵاتەكان ، نكۆڵی لەوە ناكرێت كە حوكومەتی یەك تاكە حیزبە و ، حوكومەتێكە بە تەواوەتی تێكشكاو . چ لە رووی ئابوورییەوە ، چ لەرووی سیاسییەوە ، چ لە رووی خۆ بەرێوەبردنەوە . لەم وتارە كورتەدا تەنها هەڵوێستە لەسەر قسەیەك و دیوێكی كەمی تێكشكانەكە دەكەین .\nلە تازەترین لێدواندی سەرۆك حوكومەتە تێكشكاوەكەدا دەڵێت : سەردەمی دامەزراندن بەسەرچوو .\nئەم لێدوانە نائومێدكەرە ، بۆ خۆی نیشانەی تێكشكانێكی گەورەیە . دیارە ئەو سەرۆك حوكومەتە باكی بە تێكشكان نیە و هەرگیز ئەو دیدگایەی نیە بە هۆی شكستەكانییەوە دەست لەكار بكێشێتەوە . لەبری ئەوە لەشكرێك ستایش كەری هەیە ، كە بە داهاتی ئەم خاكە دنەیاندەدات ، شكستەكانی بۆ بكەن بە سەركەوتن ! كە پێیان ناكرێت .\nكاتێك كۆتایی بە دامەزراندن رادەگەیەنێت ، واتای ئەوەیە هەڵئاوسانێكی زۆر لەناو كۆی وەزارەتەكاندایە . واتای ئەوەی ئیدی ناتوانێت خۆی تازەبكاتەوە. لەبەرامبەر ئەوەدا ، دەبێت كەرتی تایبەت گەشە پێبدرێت بۆئەوەی بتوانرێت لە كەرتی تایبەت بە دامەزراندن دۆخە تێكشاوەكەی حوكومەت كەمێك راست بكرێتەوە . بەڵام رەنگە دۆخی كەرتی تایبەت بە هۆی هەڵەی ئەم حوكومەتەوە ، خراپتربێت لە دۆخی هەموو كەرتەكانی دیكە .\nئەوەی ناوی كەرتی تایبەتە ، لە پێشودا سێ ئاست بوو ، ئاستی سەرەوە ، كۆمپانیا زەبەلاحەكان بوون . ئاستی ناوەند ئەو كۆمپانیایانە بوون سەرماییەكی بچوكیان بەدەست كەوتبوو ، ئاستی خوار ناوەند ، ئەو كۆمپانیا بچوكانە بوون دەیانویست دەست پێبكەن .\nدوای شكستەكەی حوكومەت دوو چینەكەی ناوەراست و سەرەتایی كۆتاییان هات. چینەكەی سەرەوەش ، لە ئێستادا بەدەست حوكومەتەوە داد و ناڵەیەتی . چی پارەیان هەبووە ، حوكومەت بردوویەتی . نە پارەكەیان دەدەنەوە ، نە ئامادەشن جوابێكی راستگۆیانەیان بدەنەوە .\nزانیارییەكان دەریدەخەن كۆمپانیا زەبەلاحەكان و بارزگانی راستەقینە نیە ، پارەی لای حوكومەت نەبێت . كەس نازانێت ئەو هەموو پارانە چیان لێكراوە ! كەسیش نازانێت رۆژانە پارەكانی : باج – نەوت – گومرگەكان و … هتد . چی بەسەردێت و چەندە و بۆكوێ دەبرێت . لە ئێستادا حوكومەت قەرزاری سێ شوێنە : بانكەكانی دەرەوە ، كۆمپانییاكانی ناوخۆ ، فەرمانبەرانی خۆی . پلانێكیش نابینی بۆ دانەوەی ئەم قەرزانە . دەشیانەوێت خەڵك متمانەیان پێبكات .\nتەنانەت هێندە بەخراپی لەرووی ئابووری و ئیدارەدانەوە تێكشكاوە ، لێدوان لە دوای لێدوان ، بەڵێن و بریارەكانی خۆی بە ناراست پیشاندەدات . وتەبێژەكەی حوكومەت بەجۆرێك باسی نرخی نەوتی مانگەكانی پێشودەكات ، وەك بڵێیت كۆمەڵگە هەمووی نەخوێندەوارە و ئاگای لە بازاری نەوت نیە ! كاتیك كۆتایی بە دامەزراندنی فەرمانبەر دەهێنرێت ، با هیچ نەبێت پارەی كۆمپانیاكانی كەرتی تایبەت بداتەوە و كەمێك گەشە بكەن ، تا دامەزراندن لەوێ كەمێك لە تێشكاوی حوكومەتەكەی پێ چاكبكرێتەوە . گەر ئەوەشیان پێناكرێت ، پێویستە ئەوەنە جەسارەتیان هەبێت ددان بەو نەزانینەی خۆیاندا بنێن و رێگەبدەن حوكومەتێك بێتە ئاراوە ، دەست پاك و راستگۆ تا بارە لارەكە كەمێك راست بكاتەوە . ئەوەشیان پێناكرێت ، پێویستە ئیدی ئومێدێك بەو حوكومەتە نەبەسترێت كە لە هەموو رەهەندەكاندا وێرانەیە .\nئومێد كەریم : بۆچی مەلا بەختیار رەنگی زەرد هەڵگەڕاوە ؟


یادی ئەو پیاوەی وا خەمی خوێندەواریی هەبوو\nرولی ئافره تێ د هه لبژارتنا دا\nت یەکەم 04, 2021\nلەشاری سلێمانی ناوەندی رۆشنبیریی د. عێزدەین مستەفا رەسووڵ كر…\nدوو خونچه شیعر\nڕۆژی هەشتی ئەیلوولی هەموو ساڵێک ڕۆژی جیهانی بەرەنگاربوونەوەی نەخوێندەوارییە. ئەمساڵ وەکو زۆرێک لە ساڵانی دیکە ئەم یادە بەبێ هیچ مەراسیم و چالاکییەک تێپەڕی، نەک یادی نەکرایەوە، بەڵکو تەنها باسێک لە گرنگی خوێندەواریی و ئەو مامۆستا و مرۆڤە خەمخۆرانە نەکرا، کە لەو پێناوەدا ئەرکیان کێشاوە و ساڵانێک لە خەمی خوێندەوارکردنی کۆمەڵگەکەیاندا بوون.\nشاری سلێمانی خاوەنی گەلێ مامۆستا و مرۆڤی خەمخۆرە کە خزمەتێکی گەورەیان بە خوێندەوارکردنی نەوەکانی ئەمشارە و پەیوەردەکردنی کردووە و دەکرێت ئەم جۆرە رۆژانە بکرێنە دەرفەتێک بۆ ڕێزلێنان لە کار و چالاکی ئەو مامۆستا و مرۆڤە بە ئەمەکانەی کە ڕۆڵیان لە پەروەردەکردن و پێگەیاندنی نەوەکانی ئەمشارەدا هەیە. هەر لێرەوە پێشنیار دەکەم لە ساڵانی ئاییندەدا لەم جۆرە ڕۆژ و یادانەدا ڕێز لەو مرۆڤانە بنرێت کە یەکەم پیت و وشەیان فێری ئێمە و نەوەکانی دیکەی ئەمشارە کردووە و تا گەیشتە ئەوەی شارەکە پێی بوترێت پایتەخیتی ڕۆژشنبیریی و شاری ئەدەب.\nلەمساڵدا جیا لە هەموو ئەو مامۆستا بەڕێزانەی کە خەمیان پەروەردەکردن و خوێندەوارکردنی کۆمەڵگەی کوردی بووە، من بیرم لە مامۆستایەکی تاقانە و خوێندەوارێکی هێمن و مرۆڤێکی لە خۆبردوو کردەوە، کە خەمی سەرەکی ژیانی ئەو خوێندەواربوونی کۆمەڵگەکەی بوو، ئەو مامۆستا و مرۆڤە بە ئەمەکە "نەجمەدین مەلا"یە. مامۆستایەک کە ساڵانێکی زۆر لە ڕێی ماڵەکەی خۆیەوە کە کردبوویە خوێندنگە و نەخوێندەوارانی فێری خوێندەواری دەکرد بە سەدان مرۆڤی نەخوێندەواری کردە خوێندەوار. ئەو ماڵەکەی ناونابوو "کەشتی نوح" هەموو کەسێک بەبێ جیاوازی دەیتوانی لە خوێندنگەکەی بەشدار بێت و فێری خوێندەواری بێت. بەپێی هەندێک لەو کەسانەی کە ساڵانێکی زۆر لەم مامۆستا مرۆڤدۆستەوە نزیک بوون دەڵێن نزیکەی حەوت هەزار کەسی لە نەخوێندەواری ڕزگار کردووە و ئەمە بێجگە لەوەی دەیان کەسیشی فێری زمانی فارسی کردووە. ئەو بە فرۆشتنی رۆژنامە و کتێب ژیانی خۆی دابین دەکرد و هەر تا دوا ساتەکانی مردنیشی لە وشە و کتێب دوور نەکەوتەوە و ئەو خەمخۆری دانەبڕاوی زمانی کوردی و خوێندەوارکردنی نەوەکانی ئەم شارە بوو.\nئەم پیاوە گەورەیە، ئەم مرۆڤە ئەدەبدۆستە گومناوە، ھاوکارێکی ھەمیشەیی ڕۆژنامەی "ژین"ی پیرەمێدی نەمر بوو، لە ڕێی ئەو رۆژنامەیەوە توانیویەتی ژیاننامەی چەندین شاعیر و پیاوە گەورەکانی بنووسێتەوە و بڵاوبکاتەوە. جگە لەمانە بەدەست و خەتی خۆی دیوان و بەرھەمەکانی گەلێ شاعیری لە فەوتان پاراستووە لەوانە دیوانەکانی (حەمدی، مەولەوی، سالم، نالی و کوردی) نووسیوەتەوە. هەر دوای مردنیشی گەلێ کەشکۆڵ و دەستنووسی دانسقە‌ی لەپاش بەجێماوە.\nنەجمەدینی مەلا، ئەو مامۆستایە بوو کە بەر لە هەموان درکی بەوە کرد کە نەخوێندەواری کۆمەڵگە سڕ دەکات و لە پێشکەوتن دووری دەخاتەوە، بۆیە خەمی خوێندەوارکردنی کۆمەڵگەکەی خستە سەر شانی و بە تەنیا و بەبێ هیچ هاوکارییەک دەست بە پرۆسەی خوێندەوارکردنی کۆمەڵگەکەی کرد، کە لەوکاتەدا بەشی هەرە زۆری نەخوێندەوار بوون. ئەوەی ئێستا گرنگە ئەوەیە کە ڕۆژی جیهانی بەرەنگاربوونەوەی نەخوێندەواریی بکەینە دەرفەتێک بۆ نزیکبوونەوە لە زانست و درێژەدان بە ڕێچکە پیرۆزەکەی ئەم مامۆستا خەمخۆرەی تا دوا ساتەکانی ژیانی هەر لە خەمی خوێندەوارکردنی نەوەکانی وڵاتەکەیدا بوو.\nمامۆستا نەجمەدین مەلا لە ڕۆژی ٢٣/ ٤/ ١٩٦٢ لە ماڵەکەی خۆیدا لە سلێمانی کۆچی دوایی کرد و بەهۆی ئەوەی تەنها بوو دوای نزیکەی دوو هەفتە، بە مردنەکەی زانرا. لەسەر وەسیەتی خۆیشی تەرمەکەی لە چیای ئەزمەڕ بە خاک سپێراوە و کێلی گۆڕەکەی لە شێوەی کەشتیدایە، چونکە ئەو ماڵەکەی ناو نابوو کەشتی نوح.\nدواترین دەستکاریکردن لەسەر شەممە, 12 ئەیلول 2020 21:51


- 7/20/2019 5:29:00 PM 32462 جار خوێندراوەتەوە\nدوێنێ سوپای پاسدارانی ئێران، بە پاساوی"پێشێلکردنی رێساكانی هاتوچۆی دەریایی"، دەستی گرت بەسەر كەشتیەكی نەوتهەڵگری بریتانیادا لە گەروی هەرمز ، کەمێک لەومەوبەر گرتەی ڤیدیۆیی ئەو کەشتیە بڵاوکرایەوە.\nپێگەی ئەلکترۆنی تەسنیم، کە بە زمانحاڵی حکومەتی تاران لەقەڵمدەدرێت گرتە ڤیدیۆییەکەی بڵاوکردوەتەوە، نوسیویەتی" ڤیدیۆی نوێی کەشتیە نەوتیە دەستبەسەرداگیراوەکەی بریتانیا".\nبەگوێرەی زانیاری میدیاکانی ئێران کەشتییەکە یەک ملیۆن لیتر نەوتی قاچاغی هەڵگرتوە و رۆژی یەکشەممەی رابردو و لەبەشی باشوری دورگەی لاراک لەلایەن هێزەکانی سوپای پاسدارانی کۆماری ئیسلامی ئێران دەستی بەسەرداگیراوە.\nسوپای پاسدارانی کۆماری ئیسلامی ئێران، لەراگەیەنراوێکدا ئاماژەیان بەوەکردوە ئەو کەشتییە توانای هەڵگرتنی دو ملیۆن لیتر نەوتی هەیە و نەوتی قاچاغی لەقاچاغچییە ئێرانییەکان کڕیوە و بەنیازبوە بیگەیەنێتە کەشتییە بیانییەکان.\nدەستبەسەرداگرتنی ئەو کەشتییە لەکاتێکدایە پاش گرژی و ئاڵۆزییەکانی نێوان ئەمریکا و ئێران چەندین روداوی نەخوازراو لەگەروی هورمزو کەنداودا رویانداوە.\nپێش راگەیەندراوەكەی سوپای پاسدارانیش، وەزارەتی بەرگری بریتانیا رایگەیاند "هەوڵی ئەوەدەدات زانیاری زیاتری لەسەر ئەو كەشتیە نەوتهەڵگرەی وڵاتەكەی بەدەستبهێنێت، دوای ئەوەی هەواڵیان بەدەستگەیشتوە كە كەشتیەكە بە ئاڵای بریتانیاوە بەرەو ئاوەكانی ئێران لە كەنداو ئاراستەی گۆڕیوە".\nئەوە لەكاتێكدایە، لە چەند هەفتەی رابردودا، بە تۆمەتی ئەوەی بەرەو سوریا بەڕێكەوتوە، كەشتیەكی نەوتهەڵگری ئێرانی لە لایەن وەزارەتی بەرگری بریتانیاوە لەنزیك جەبەل تاریق دەستیبەسەرداگیرا، ئەوەش بوە هۆی دروستبونی گرژی و ئاڵۆزی لەنێوان هەردو وڵاتدا.\nپاش ئەو روداوە، تاران ئەو كارەی بریتانیای بە كاری "چەتە و رێگرەكان" ناوبرد و پەیمانیدا لەوبارەیەوە دژ بە كەشتیە نەوتهەڵگرەكانی بریتانیا هەڵوێست وەربگرێت.


کاریگەری مۆزەخانەکان لە سەر فەرهەنگ و مێژوو - Mehr News Agency\nAP ١٤٠٠ Ordibehesht ٢٨ ١٦:٥١\nNews Code 37373\nبە پێی هەواڵی مێهر، 28ی گوڵان لە هەموو جیهان و لە لایەن ئەنجومەنی نێونەتەوەیی مۆزەوە وەکوو ڕۆژی جیهانی مۆزە ناوزەد کراوە. هەموو ساڵێک لەم ڕۆژەدا بابەتێک دەخرێتە بەرچاو و زەق دەکرێتەوە و دەبێتە دەرفەتێک بۆ ئەوەی پسپۆڕانی مۆزە دەرفەتی بۆ دیداری ڕاستەوخۆ لە گەڵ خەڵک بە دەست بێنن و ئەو قەیرانانە کە مۆزە لە گەڵیاندا ڕووبەڕوون بیخەنە بەرچاو و باسی لە سەر بکەن.\nمەبەستی سەرەکی لە ناو نانی ڕۆژێک بە ناوی مۆزە ئەوەیە کە پێگەیەکی تایبەت و شایان بۆ ئەم شوێنە گرینگە دەستەبەر بکرێت و هەروەها وەکوو دەرفەتێک بۆ ئاگادار کردنەوەی خەڵک سەبارەت بە ڕۆڵی مۆزە لە گەشەی کۆمەڵگا لە ئاستی نێونەتەوەیی چاوی لێ دەکرێت.\nمۆزە لەو شوێنانەیە کە ئاسەواری هونەری تێیدا دەپارێزرێت و ئامرازێکی گرینگ بۆ گۆڕینەوەی فەرهەنگی، دەوڵەمەندی فەرهەنگی و هاوکاری و ئاشتی نێوان خەڵکە. مۆزەکان دڵی میلەتەکان و ئەو ڕێکخراوانەن کە خزمەت بە کۆەڵگا دەکەن و لە گەشەی کۆمەڵگا کاریگەرییان هەیە.\nپاراستنی میراتی کەلتووری گرینگترین ئەرکی مۆزەکانە و ئاسەواری پڕبایەخ و گرینگ بۆ بەرەکانی داهاتوو دەگوازێتەوە. مۆزەکان بە چەندین جۆری مێژوویی، زانستی، تەکنیکی، هونەر و ڕوەکناسی و ... دابەش دەکرێن.\nمۆزە سەدەی 19 بۆ یەکەم جار لە ئێران دامەزرا\nیەکەم مۆزەی جیهان لە ئاتێن دامەزراوە و پاش ئەوەش ئینگلیس کۆنترین مۆزەی تێدایە. مۆزە دیاردەیەکی نوێ بوو کە سەدەی 19 لە ئێران دامەزرا و هاتە نێو فەرهەنگی ئێرانەوە. یەکەمین مۆزەکان لە جیهان، کۆمەڵەهایەکی کەسی بوون کە تەنیا نیشاندەری خواست و هۆگرایەتی خەڵک بۆ ئەو شتانە بوو کە کۆیان دەکردەوە و وەکوو شوێنێک بۆ نواندنی کەلوپەل و شتێکی تایبەت نەبوو.\nلە ئێران یەکەم جار لە سەردەمی حکوومەتی محەمەد عەلی شای قاجاڕ بەشێک لە کۆشکی گوڵستان کرایە مۆزە و ئاسەوار و شتومەکی پڕبایەخی تێدا نمایش دەکرا بەڵام ئەمڕۆکانە بەشی زۆری کۆشکە سەڵتەنەتییەکان کراونەتە مۆزەخانە.\nگرینگترین و باشترین مۆزەکانی ئێران لە تارانن کە لەوانە دەکرێ ئاماژە بۆ مۆزەی نەتەوەیی، مۆزەی کۆشکی گوڵستان، مۆزەی سەعداباد، مۆزەی هونەرە سەردەمییەکان، مۆزەی بەرەوانی پیرۆز ئاماژە بکەین. هەروەها شارەکانی شیراز و یەزد و ئەسفەهان مۆزەهایەکیان تێدایە کە لە هەموو سەردەمەکان گرینگ بوون و بوونەتە شوێنێک بۆ پاراستنی شتە پڕبایەخەکان.\nمۆزەکانی کوردستان مێژوو و فەرهەنگی پێشینیانی پارێزگا دەنوێننەوە\nپارێزگای کوردستانیش چەندین مۆزەی تێدایە کە نیشاندەری فەرهەنگی پێشینیان و نوێنەرەوەی مێژوو و فەرهەنگی خەڵکی ئەم ناوچەیە.\nعەمارەتی سالار سەعیدی سنە لەو شوێنە مێژووییانەیە کە کراوەتە مۆزە و بە باشی فەرهەنگ و شارستانییەت و مێژووی کوردستان بە گەشتیاران دەناسێنێت و هەموو کات میوانداری گەشتیاران و مێژوو دۆستان بووە. ئەم بینا مێژووییە تەمەنی بۆ سەردەمی قاجاڕەکان دەگەڕێتەوە و لە ساڵی 1354 کراوەتە مۆزە.\nمۆزەی ماڵی کورد یان ماڵی ئاسەف بۆ سەردەمی سەفویە و قاجاڕییە دەگەڕێتەوە و بە مۆزەی خەڵکناسی دەناسرێت و لە ساڵی 82 بەم لاوە وەکوو مۆزە کەڵکی لێ وەردەگیردرێت.\nهەروەها مۆزەی گەرماوی خان کە لە ناو بازاڕی سنە دایە، فەرهەنگی گەرماو چوونی خەڵک نیشان ئەدات و وردەکارییەکانی ئەو شوێنە دەنوینێتەوە.\nمۆزەکان هەموو کات وەکوو شوێنێک بۆ پاراستنی شتە تایبەت و گرینگ و مێژووییەکان کەڵکی لێ وەرگیراوە و کاریگەری گرینگیان لە سەر فەرهەنگ و مێژووی وڵاتان بووە. چونکو نهێنییەکی زۆریان تێدایە کە بۆ بەرەکانی داهاتوو و بە گشتیی داهاتووی هەر وڵاتێک پێویستە.


تورکیا پێشنیار دەکات چاودێری دابەشکردنی داهاتی نەوتی کوردستان لە نێوان ناوەند وهەرێم\nوەزیری نەوتی تورکیا تانەر یەلدز پێشنیاری حکومەتی تورکیا بۆ دابەشکردنی داهاتی نەوتی کوردستان لە نێوان بەغدا وهەولێر لە ڕێگەی بانکی حکومی تورکیاوە کردوە.\nشایانی باسە حکومەتی کوردستان سەرقاڵی دروسکردنی هێڵی بۆری نەوتی ڕاستەوخۆی لە باشووری کوردستانەوە بۆ تورکیایە کە کۆتایی ئەمساڵ دەتوانێت ڕۆژانە 150هەزار بەرمیل نەوت ڕۆژانە بنێرێتە تورکیا . شایانی باسە باشووری کوردستان ڕۆژانە 350 هەزار بەرمیل بەرهەمی نەوتی ڕۆژانەی هەیە.\nناکۆکیەکانی نێوان هەولێر وبەغدا بە هۆی بەرهەمی نەوتی کوردستانەوە کە بەغدا بە نا دەستوری دەزانێ ودەیەوێت ڕێگری لە حکومەتی باشووری کوردستان بگرێت کە سەربەخۆانە بازرگانی بە نەوتی کوردستانەوە بکات، بەغدا دەیەوێت وەك ڕابوردوو خاوەنی بڕیاری نەوت بێت. حکومەتی باشووری کوردستان لە چوارچێوەی دەستووری عێراق لە ناوچەکانی ژێردەسەڵاتی کاری بەرهەمهێنانی نەوت دەکات. هەردوولا تا ئێستا نەگەشتوونە هیچ ڕێکەوتن و یاسای نەوت وغازیش بوونی نیە تا ئێستا.\nڕێکه‌و 2013-11-15 13:15:43\nبه‌شی ( ئابووری )


شەپۆلێکی زۆری هاتنی پەنابەری لە سنوورەکانی ئەمەریکاوە بۆ کەنەدا بەتایبەت بۆ هەرێمی کیبەک! – فیدراسیۆنی سه‌راسه‌ریی په‌نابه‌رانی عێراقی\nifir web ئاب 19, 2017\tماڵه‌وه, ناوه‌ندی هه‌واڵگری Leave a comment 330 Views\nفیدراسیۆنی پەنابەرانی عێراقی- کەنەدا\nسەرەڕای ئەوەی ساڵی پار حکومەتی کەنەدا بڕیاریدا کە نزیکەی ٣٠هەزار ئاوارەی شەڕی سوریا بگەنە کەنەدا لە ماوەی نزیکەی ٢ مانگدا. جارێکیتر شەپۆلی پەنابەری نایاسایی ڕوویان لە کەنەدا کردووە، بە تایبەت لە ڕێگای سنوورەکانی کەنەدا لەگەڵ ئەمەریکاوە. هەر لەو ناوەدا زۆرێک لە خەڵکی ئاسایی و بەرپرسەکانی کوردستانیش لەو ڕێگەیەوە هاتوونەتە کەنەدا و داوای مافی پەنابەرێتیان کردووە.\nناوەندێکی بەخێرهاتن لە یاریگای ئۆلۆمپی مۆنتریال کرایەوە بۆ ئەو شەپۆلە لە پەنابەران کە بەڕێگای غەیرە یاسایی هاتوونەتە کەنەدا لە ئەمەریکاوە بۆ هەرێمی کیبەک لە کەنەدا، زوربەیان خەڵکی( هایتی)ن.بەپێی قسەکەری ڕێکخراوی PRAIDA (Francine Dupuis) کە ڕێکخراوێکی هەرێمیە بۆ یارمەتیدانی پەناهەندەی تازە هاتوو لە یەکەم مانگیاندا. گووتی” بەڕاستی ژمارەی پەنابەران، زۆر لە ئاسایی چڕتر و زۆرترە” ئەمڕۆ ٤ شەممە ٢/٧/٢٠١٧ پەناهەندەکان بە پاس گواسترانەوە بۆ یاریگای ئۆلۆمپی، لە ناویاندا ژنی دووگیان و منداڵ هەیە.\nلە ڕابردوودا PRAIDA لەگەڵ YMCA ی مۆنتریال هەوڵیان دەدا بۆ جێگیرکردنی پەناهەندە تازەکان و خانووبەرەیان بۆ دابین دەکردن. بەڵام زۆری ژمارەی هایتیەکان کە لە ئەمەریکاوە هاتوون، وای کردوە کە PRAIDA لە توانایدا نەبێت ئەو ژمارەیە لە خانووبەرە و کۆمەك دابین بکات. بۆیە فشاری هێناوە بۆ دەسەڵاتی ناوەخۆ بۆ دابینکردنی شوێن، لەوانە یاریگای بەناوبانگی ئۆلۆمپی لە مۆنتریال.\nقسەکەری پاریگاکە گووتی کە ڕۆژی هەینی پێشوو داواکاری هاتووە بۆ بەکارهێنانی یاریگاکە. بۆیە ئێمەش بەخێرایی بە ئەرێ وەڵاممان داونەتەوە. لەماوەی ٢٤ کاتژمێردا هەموو شتێک ڕێکخرا.\nشایانی باسە کە ئەم یاریگایە بەیەکێک لە شوێنەوارە گرنگەکانی ئەو شارە ئەژمار دەکرێت و ناوبانگی هەیە. ساڵی ١٩٧٠ دروستکراوە بۆ یاریەکانی ئۆلۆمپیاد لە ١٩٧٦ کە لەمۆنتریال بەڕێوەچوو.\nژمارەیەکی زۆری دیکەی پەنابەران کە بە خاڵی سنووری کیبەک( St-Bernard-de-Lacolle )دا کە دەکەوێتە باشووری مۆنتریال بەشێوەی نایاسایی هاتوون ڕاگیراون لە لایەن دائیرەی سنووری کەنەداوە.\nژمارەیەک چادر و شوێنی حەوانەوە دابینکراوە بۆ ئەو پەنابەرانە. ژمارەی فەرمی پەنابەران لە لایەن حکومەتی فیدراڵیەوە ڕانەگەیەندراوە. بەڵام (Dupuis) ژمارەی پەنابەرانی هاتووی بۆ ١١٧٤ کەس مەزەندەکردوە لە مانگی تەمووزدا کە بۆ هەرێمی کیبەک هاتوون.ئەمەش بە بەراورد لەگەڵ ئەو ژمارەی کە ڕێکخراوی PRAIDA لە مانگی تەمووزی ٢٠١٦ کۆمەکی کردوون تەنیا ١٨٠ کەس بووە.\nدیپۆرتکردنەوەی ترسناک لە لایەن حکومەتی ئەمریکیەوە دەستی پێکردوە:\nلە مانگی مەی دا دۆناڵد ترمپی سەرۆکی ئەمەریکا هەڕەشەی کێشانەوەی پاراستنی مافی مانەوەی لەو هاییتیانە کردووە کە لەساڵی ٢٠١٠ بە هۆی بوومەلەرزەکەی هایتیەوە هاتوونەتە ئەمەریکا. ئەمەش نزیکەی ٥٨ هەزارکەس دەگرێتەوە کە هەڕەشەی دیپۆرتکردنەوەیان لێدەکرێت بۆ هایتی تا مانگی کانوونی دووەمی ٢٠١٨.\nژنێک کە یەکێکە لەو پەنابەرانەی لە خاڵی سنووری کیبەکەوە هاتوە، باس لەو ترسە دەکات کە هەیانە بۆ دیپۆرتکردنەوە.گووتیشی” ئێمە نازانین چی ڕوودەدات”. بۆیە”لەسەر ئەنتەرنێت چاومان کەوت بەوەی کە کەنەدا بەخێرهاتنمان دەکات، بۆیە ئێمەش هاتووینەتە ئێرە”. پیاوێک کە لە یاریگاکەدا قسەیان لەگەڵدا کرد وبە زمانی فەرەنسی گووتی” پێش هەفتەیەک هاتوومەتە ئێرە، هەست بەخۆشی دەکەم لە کەنەدا، زۆر ئارامە”. Dupuis قسەکەری PRAIDA گوتی ” بوونی کۆمیونیتیەکی گەورەی هایتی لە مۆنتریال هۆکارە بۆ هاتنی ئەو ژمارە زۆرە لە هایتی بە ڕێگەی سنووری کیبەک”، هەروەها گووتی” بە دڵنیایەوە ئەم هۆکارە زۆر کاریگەرە کە هایتیەکان ڕووبکەنە هەرێمی کیبەک زیاتر لە هەرێمەکانیتر، چونکە لە لایەن کۆمیونتیەکەیانەوە یارمەتی دەدرێن بۆ جێنشینبوون”.\n Marjorie Villefrancheبەڕێوەبەری ڕێکخراوی هایتی (Maison d’Haiti) لە مۆنتریال گووتی” کۆمەڵێک لە ڕێگەی خێزانەکانیانەوە بیستوویانە کە خەڵکانێک کە لە ئەمەریکا دەژین، بە هیوان بێنە کەنەدا”. لە ٣ هەفتەی ڕابردوودا ژمارەیەکی زۆر هایتی سنووریان بڕیوە و داوای مافی پەنابەری دەکەن لە کەنەدا. پەڕینەوە لە سنوورەکان بۆ کەنەدا بەخێرایی لەناو تۆڕە کۆمەڵایەتیەکانی هایتی بڵاوبۆتەوە و هانی داون بێنە کیبەک. هەرچەندە ڕۆشن نیە کە ئایا ئەم پەنابەرانە دەتوانن بمێننەوە یان نا، ئەگەر داواکاریەکانیان ڕەتبکرێتەوە ئەوا ئەگەری دیپۆرتکردنەوەیان هەیە، چونکە بەرپرسانی کەنەدا هایتی بە ووڵاتێکی ئارام و ئامن دادەنێن.\nسەرۆکی شارەوانی مۆنتریال بەخێرهاتنی پەنابەرەکان دەکات:\nسەرۆکی شارەوانی مۆنتریال(Denis Coderre) لە لاپەڕەی تویتەری خۆیدا دەڵێ شارەکەمان بەخێرهاتنی پەنابەرە نایاساییە هایتیەکان دەکات.لە تویتەرەکەدا بە پەنابەر ناویان دەبات، بەڵام ڕۆشن نیە کە لەم کاتەدا مافی پەنابەریان پێدەدرێت یان نا؟ نووسیویشیەتی” دەتوانن پشت ببەستن بە کۆمەکەکانی ئێمە”.\nوەزیری کۆچبەرانی کیبەک(Kathleen Weil ) گووتی کە هایتیەکان نزیکەی %٧٠ی پەنابەران پێکدەهێنن کە بەنایاسایی هاتوون. گووتیشی کە لە پێشتریش ئەو ژمارە زۆرەمان بەخۆوە دیوە لە کیبەک، لەگەڵ بەرپرسانی فیدراڵیشدا کاردەکەین بۆ چارەسەرکردنی کێشەی هاتنی نایاسایی پەنابەران. دەتوانین چارەسەری بکەین و تەنیا وەزارەتێک نین کە نیگەرانین، حکومەتی فیدرالی زۆر کۆمەک ناکات.\nلە ٦ مانگی یەکەمی ٢٠١٧ دا نزیکەی ٤،٣٤٥ پەنابەر بە نایاسایی هاتوونەتە کەنەدا. سنووری کیبەک بەشی زۆری بەرکەوتووە کە نزیکەی ٣،٣٥٠ کەس لە ٤،٣٤٥کەس؟\nبەپێی ڕێکەوتنی پاراستنی کەنەدا وەک سێیەمین ووڵات لەگەڵ ئەمەریکا، لە شوێنی خۆیدا ڕەتدەکرێتەوە!. ڕێکەوتنەکەی کەنەدا و ئەمەریکا بۆ پاراستنی هاتنی نایاسایی داوادەکرێت داوای مافی پەنابەری بکەیت کاتێک دەگەیتە یەکەم ووڵات. هەرچەندە بە هاتنە ناو ئەمەریکا بە نایاسایی و داوای مافی پەنابەری بکەیت، پەنابەرە نایاساییەکان بەشێوەیەکی گشتی ڕێگەیان پێدەدرێت بمێننەوە تا پرۆسەی مافی پەنابەرێتیان ڕۆشن دەبێتەوە و وەڵام وەردەگرنەوە.\nPrevious راپۆرتێکی کورت لەسەر دوایین هەواڵی پەنابەران لە ئەڵمانیا چنار عەلی نۆینەری فیدراسیۆن لە بەرلین\nNext دیپۆرتکردنەوەی ٧٠ گەشتیار لەتورکیاوە بەتوندی سەرکۆنە دەکەین.


نووسراوە بڵاونەکراوەکەی فیتزجیراڵد چاپ دەکرێت » DidiMn\nنووسراوە بڵاونەکراوەکەی فیتزجیراڵد چاپ دەکرێت\nدیدی من – ئەلێکتریک لێتریچەر\nلە ساڵانی پێش سەرلێشێواوییەکەی، ئێف سکۆت فیتزجیراڵد لە نزارگەی کارۆلینای باکوور دەژیا، زێلدای هاوژینی لە نەخۆشخانەیەکی نزیک چارەسەری وەردەگرت. نووسەر زۆر لە چیرۆکەکانی بۆ کۆتا بڵاوکراوەی بەرهەمەکانی نووسیوە بەناوی بۆت دەمرم، کە مانگی نیسانی ساڵی ٢٠١٧ بڵاو دەکرێتەوە؛ دەزگای بڵاوکردنەوەکە دەڵێت کە ئەم کۆمەڵەیە دیدێکی نوێ دروست دەکات بۆ پیشە مەرد و سەرسەختەکەی فیتزجیراڵد.\nناونیشانی چیرۆکەکە لە دوورەوڵاتبوونی نووسەرەوە ناو نراوە، بە پێچەوانەی کتێبی دوا بازرگان، کتێبی بۆت دەمرم کاری تەواوکراو لە خۆ دەگرێت و بەو جۆرە پەخش کراوە کە نووسەر مەبەستی بووە بخوێنرێتەوە. لە ڕاستیدا نیازی بووە کە کۆکراوەکە لە ماوەی ژیانیدا چاپ بکات، بەڵام بە هۆی نووسراوێکەوە کە دەڵێت: ”وروژێنەرە بۆ وێناکردنی کچ و کوڕی گەنج کە بە ڕاستی دەنگیان هەبوە و زیاتر بیریان کردووەتەوە وەک لەوەی کچ و کوڕی گەنج کردوویانە، بەبێ بوونی سانسۆڕ.” وەک نەفرۆشراو مامەڵەی لەگەڵ کراوە و ڕەت کراوەتەوە، بۆیە فیتزجیراڵد چیرۆکەکانی بە بڵاونەکراوەیی جێ هێشت.\nئەمە یەکەم بابەتی چاپنەکراوی نییە و لە ماوەی پێشوودا گۆڤاری ستراند چیرۆکی پلەی گەرمای بڵاو کردەوە کە لە ئەرشیڤی زانکۆکەی دۆزراوەتەوە. پێدەچێت ئەم پارچانە کۆتا پارچەی فیتزجیراڵد بن، گەر بۆت دەمرم کۆتا وشەکانی نووسەری گاتسبیی مەزن بێت، دەبێت کۆتاییەکی ناوازە بێت بۆ میراتێکی تراژیدیی ئەدەبی.


تیرۆر، رەشترین رەنگی دونیا - قەڵەم\nتیرۆر، رەشترین رەنگی دونیا\nتیرۆری دوانزە کەس لە پاریس کە چواریان لە کاریکاتۆریستە بە ناوبانگەکانی وڵاتی فەڕانسە بوون و، یەکیان ئابووری ناسێکی ناو بە دەرەوە بە دەستی سێ تیرۆریست، بوو بە سەردێڕی گرینگترین هەواڵەکانی دونیا و بە گشتی جیهانی مرۆڤایەتی هەژاند. بیانووی تیرۆریستەکان بۆ ئەم کردەوە دژی مرۆڤانەیە، دەرکردنی کاریکاتۆر لە سەر پەیامبەری موسوڵمانان لە لایەن ئەو ناوەندە رۆژنامەگەرییەوە بوو کە ئەو کەسانە کاریان تێدا دەکرد.\nئەوەی کە دەکرێ لەم پەیوەندییەدا جێگای سەرنج بێت ئەم خاڵانەن:\nـ تیرۆریستەکان "سوکایەتی بە محەممەد" دەکەن بە بیانوو و لە لایەن ئەوەوە و بە ناویەوە دەست دەدەنە تیرۆر ، لە کاتێکدا خودی محەممەد لە ژیاندا نەماوە و دیار نییە گەر هەبایە چ هەڵوێستێکی لە سەر ئەو کاریکاتۆرانە دەبوو. کەس نازانێ تیرۆریستەکان ئەم نوێنەرایەتییان چلۆن لە محەممەد وەرگرتووە، لە کاتێکدا کە کەمترین دەنگ و پشتگیری دونیای ئیسلام و موسڵمانان، ئەوانەی خۆیان بە ڕێرەوانی راستینی محەممەد دەزانن، لە پشتیاندایە.\nـ تیرۆریستەکان زیاتر لە هەر بەشێکی تری گروپ و تاقمە جۆربەجۆرەکانی ناو موسوڵمانەکان پێداگری لە بەرحەق بوونی کردەی خۆیان دەکەن. لە کاتێکدا هەر وەک ئاماژەمان پێدا زۆرینەی خەڵکی موسڵمان بە زانایان و خەڵکی عادییەوە نەک هەر لەگەڵیان نیین بەڵکو رێک بە پێچەوانەی ئەو کردە و کردەوانەی ئەوان بیردەکەنەوە. ئیتر چلۆن دەتوانن ئاوەها دڵڕەقانە و بە دڵنیاییەوە دەست بدەنە جینایەتی لەم چەشنە؟\nـ دیار نیە کە تەنانەت لە ئەگەری قەبوڵ کردنی ئەوەی کە سووکایەتی بە محەممەد کراوە، بۆچی دەبێ سزای تاوانبار کوشتن بێت. تیرۆریستان بە چ حوکمێک (چ ئایینی و چ دونیایی)، ئەو ئیزنە دەدەن بە خۆیان.\nـ لە کاتێکدا خودی ئەو کۆمەڵگایانەی ئیسلام دینی سەرەکییە تێیاندا، رۆژانە بە جۆرەها شێوە لە رێگای درۆکردن و سوێندی درۆ خواردن بە موقەدەسات (بۆ وێنە سوێندی درۆخواردن بە ناوی خودا و پێغەمبەر) و، دزی و لاوازبوونی ئەخلاق سوکایەتی بە خودی دینی ئیسلام لە لایەن خودی موسوڵمانانەوە دەکرێ، بۆچی دەبێ دەرکردنی چەند کاریکاتۆرێک گرینگییەکی زیاتر پەیدا بکەن لەم دیاردانە؟ داخۆ باشتر نیە ئەوان پێش هەموو شتێ ئاوڕ بدەنەوە سەر کێشە دەروونییەکانی خودی کۆمەڵگا ئیسلامییەکان؟ هەروەها بڵێی ئەم کردەیە زیاتر مەبەستی سیاسی و گروپی لە پشتەوە نەبێ؟ لە جیهانێکدا کە گروپە توندڕەوەکان بەشێک لە سوپای پیادەی زلهێزەکانن، تۆ بڵێی کردەی لەم چەشنە بەشێک لە گەمەیەکی سیاسیی گەورەتر نەبێ؟\nتیرۆری پاریس جگە لە هەموو ئەو ئەگەرانەی کە باسکرا، تیرۆری دیمۆکراسی و ماڤی مرۆڤ و ئازادی رادەربڕین و رۆژنامەگەریی ئازادیشە، ئەو دیاردانەی کە هەر توندڕەوێک لەم جیهانە لێیان دەترسێ. مەبەستی تیرۆریستان لەم چەشنە کارانە گرژکردنی دۆخی گشتی و رۆح و دەروونی مرۆڤەکانە بە مەبەستی شێواندنی دەستکەوتەکانی مرۆڤ لە هەموو بوارە جوانەکانی ژیانیدا. ئەوان خەون بە جەهەننەمەوە دەبینن.\n٨ ی یانواری ٢٠١٥\nتاریخ ایجاد در 18 دی 1393


🔧 Alaya Rengin ساخته شده در کردستان\n👁 این آیتم 4,555 بار مشاهده شده است\n... [ بیشتر... 👁] ✖ ✖ 1 0 ✔ 66% ✍ هـ.ب. 22-4-2015 20:58:20\n🔧 بەردی مەڕمەڕی وەنەوشەیی شاری (ئەلعەزیز) ناوازە و دەگمەن لە جیهاندا ساخته شده در کردستان\n👁 این آیتم 5,095 بار مشاهده شده است\nبەردی مەڕمەڕی وەنەوشەیی یان (سور) کە بەرهەمی چیاکا [ بیشتر... 👁] ✖ ✖ 3 1 ✔ 84% ✍ م.ب. 4-9-2016 11:48:52\n🔧 پارئازار ساخته شده در کردستان\n👁 این آیتم 7,892 بار مشاهده شده است\nیەکەم بەرهەمی کارگەی دەرمانی ئاوامێدیکای کوردییە ل [ بیشتر... 👁] ✖ ✖ 0 0 ✔ 70% ✍ هـ.ب. 5-1-2010 19:54:26\n🔧 پێشانگەی کاری دەستی رۆژهەڵاتی کوردستان و ئێران لە هەولێر ساخته شده در کردستان\n👁 این آیتم 9,664 بار مشاهده شده است\nرووداو - هەولێر پێشانگەی کاری دەستی لە بازاڕی د [ بیشتر... 👁] ✖ ✖ 14 1 ✔ 99% ✍ ئـ.ئـ.ف. 6-7-2017 2:16:27\n🔧 پێنجوێنییەک گوندێکی کۆنی کوردستان دروست دەکات ساخته شده در کردستان\n👁 این آیتم 3,259 بار مشاهده شده است\nلە یەکێک لە گوندەکانی سنووری قەزای پێنجوێن، دروستک [ بیشتر... 👁] ✖ ✖ 0 0 ✔ 84% ✍ ئـ.ئـ.ف. 2-9-2017 20:06:00\n🔧 پێڵاوی ڕەشک ساخته شده در کردستان\n👁 این آیتم 87 بار مشاهده شده است\nڕەشک یەکێکە لە بەرهەمە گرنگەکانی کەلتور و نەریتی د [ بیشتر... 👁] ✖ ✖ 0 1 ✔ 98% ✍ ج.ع.ئـ. 25-5-2020 17:42:37\n🔧 تاس کڵاو ساخته شده در کردستان\n👁 این آیتم 2,039 بار مشاهده شده است\n... [ بیشتر... 👁] ✖ ✖ 0 0 ✔ 62% ✍ هـ.ب. 22-1-2019 16:48:12\n🔧 تەزبیحی قەزوان ساخته شده در کردستان\n👁 این آیتم 13,316 بار مشاهده شده است\nقەزوان لەکوێستانەکانی کوردستان بەتایبەتی سنووری پا [ بیشتر... 👁] ✖ ✖ 0 8 ✔ 84% ✍ ن.ئـ. 4-9-2016 15:07:56\n🔧 جگەرەی شاور ساخته شده در کردستان\n👁 این آیتم 4,002 بار مشاهده شده است\nکارگەی جگەرەی زەلی شاور یەکێک لە کۆنترین جگەرە و پ [ بیشتر... 👁] ✖ ✖ 2 1 ✔ 99% ✍ م.ب. 27-5-2015 16:25:00\n🔧 چۆنیەتی دروست کردنی باسوق بەشێوەیەکی خۆماڵی ساخته شده در کردستان\n👁 این آیتم 3,377 بار مشاهده شده است\nباسوق چیە ؟ باسوق شیرینیەکی سروشتی کوردەواری زۆر [ بیشتر... 👁] ✖ ✖ 3 0 ✔ 84% ✍ م.ب. 18-9-2018 10:37:29


هاوپەیمانی حزبی شیوعی لە گه ل سەدر سیاسەتیکی ڕاستڕەوانەیە و دەبێ سەرکۆنە بکرێ! – admin\nحزبی شیوعی عێراق چوەتە ناو هاوپەیمانی “سائرون” ڕەوتی موقتەدا سەدر و ڕەوتی “تقدم”ی جێهێشتوە. ئەم سیاسەتە ڕاستڕەوانەیە حزبی شیوعی دەکاتە بەشێک لە بزوتنەوەی شیعەی دەسەڵاتدار کە کۆمەڵگەی عێراقی نوقمی شەڕ و دابەشکردنێکی تایفی و مەزهەبی کردوە.\nلەکاتێکدا دوو ساڵ لەمەوبەر بزوتنەوەی جەماوەری دژی ئەم دەسەڵاتە شیعەیە هاتە مەیدان و دروشمی “نە شیعە و نە سونە ، دەوڵەتی مەدەنی و عەلمانی” بەرزکردەوە لەشەقامەکان. حزبی شیوعی عێراق بەم سیاسەتە ڕاستڕەوانەیەی دەچێتە پاڵ دەسەڵاتی شیعە و دژی ئەو ناڕەزایەتیە جەماوەریە دەوەستێتەوە کە دژ بەم هێزە ئیسلامیە شیعانەن کە کۆمەڵگەی عێراقیان نوقمی کۆنەپەرستی و شەڕ و تیرۆر و هەژاری و بێکاری کردوە.\nبەداخەوە ئەم ناڕەزایەتیە جەماوەریە لەم پرۆسەی هەڵبژاردنەدا لەلایەن چەپ و حزبی کۆمۆنیستی کرێکاری عێراقەوە نوێنەرایەتی ناکرێ بەهۆی سیاسەتی پاسیڤیستی ئەم حزبەوە لە مەیدانی سیاسی و ململانێ سیاسەکانی نێوکۆمەڵگەدا.\nپێویستە هیزە ئازادیخواز و سێکۆلار و چەپ و کۆمۆنیستەکان لەم هەڵبژاردنانەدا بەشداری بکەن وەک نوێنەرانی ئەو ناڕەزایەتیە جەماوەریانەی دژی دەسەڵاتی حزبە ئیسلامیە شیعە و سونەکانە و خوازیاری کۆتایی هێنان بە دابەشکردنی خەڵکی عێراق بن بە تایفە و مەزهەبی جیاجیاوه .حزبی کۆمۆنیستی کرێکاری عێراق پیویستە لە ئیستادا کاربۆ دروستکردنی ئەم بلۆکە بکات ئەگەر نەیەوێ لەم پەراوێزبونەی ئێستایدا بمێنێتەوە.


ژنیش هه‌ر پیاوه، به پێچه‌وانه‌وه‌ش … هیوا سه‌عید – Dengekan\nbyHewa Said\tJanuary 4, 2018\tGeneral\nلە کۆمەڵگای پیاوسالاردا لەبەرئەوەی ژن بە بونەوەرێکی لاواز دەبینرێ منداڵیش به گریان و فرمێسک ڕشتنی دایکی ده‌که‌وێته دۆخی بەزەیی پێهاتنەوه، بە پێچەوانەوە پیاو بە کەسێکی بەهێز تەماشا دەکرێ و منداڵ بە شکستی باوک تێکدەشکێ.\nفرۆید ده‌ڵێ گه‌لی به‌نی ئیسڕائیل له ده‌ست و بازوو و هێزی موسادا وێنای خوایان ده‌کرد و له خوا تێده‌گه‌یشتن. میشێل فوکۆش ده‌ڵێ سه‌ره‌تا وێنه مرۆڤی به هه‌ڵه‌دا بردووه و بیروباوه‌ڕی ناڕاستی بۆ دروست کردووه.\nله میتۆلۆجیای یۆنانی لایۆس پاشای شارێکه به‌ناوی تیبا، دوای چه‌ند ساڵ له مه‌راقی بێ منداڵی له‌گه‌ڵ جۆکاستای هاوسه‌ری وتوێژی ئه‌وه ده‌که‌ن بچێته شاری دێلفی لای کاهینه‌کانی ئه‌پۆڵۆ پێشبینی داهاتووی بۆ بکه‌ن. که ده‌چێ یه‌کێک له کاهینه‌کان پێی ده‌ڵێ ئه‌گه‌ر منداڵت ببێ ئه‌و منداڵه تۆ ده‌کوژێ و دایکی خۆشی له خۆی ماره ده‌کاته‌وه. هه‌رچه‌نده لایۆسی پاشا نایه‌وێ ڕوبه‌ڕوی ئه‌و چاره‌نوسه ببێته‌وه، له‌گه‌ڵ ئه‌وه‌شدا کوڕێکیان ده‌بێ به‌ناوی ئۆدیب. به ناچاری یه‌کێک ڕاده‌سپێری ئه‌و منداڵه ساوایه ببا له دووری ئاوه‌دانی فڕێیبدا و له برسان بمرێ. چاره‌نوس به دڵی ئه‌و ناکه‌وێته‌وه شوانێک منداڵه‌که هه‌ڵده‌گرێته‌وه و ده‌یبا بۆ شاری کۆرینت، له‌وێ ده‌یبه‌خشێ به پاشای شاره‌که. پۆلیباس پاشای ئه‌و شاره و ژنه‌که‌ی منداڵیان نابێ، ئۆدیب ده‌که‌ن به کوڕی خۆیان.\nئۆدیب گه‌وره ده‌بێ و ڕۆژێک سه‌رخۆشێک پێی ڕاده‌گه‌یه‌نێ ئه‌و کوڕی ڕاسته‌قینه‌ی ئه‌و دایک و باوکه نییه، هه‌رچه‌ند پاشا و ژنه‌که‌ی ئه‌و قسه‌یه ڕه‌تده‌که‌نه‌وه به‌س ئه‌و هێشتا دڵنیا نییه، بڕیاری ئه‌وه ده‌دا بچێته شاری دێلفی لای کاهینه‌کانی ئه‌پۆلۆ هه‌تا له ڕاست و دروستی ئه‌و قسه‌یه بکۆڵێته‌وه. کاهینه‌که دیسان ده‌ڵێ تۆ له دواڕۆژ باوکی خۆت ده‌کوژی و دایکیشت له‌خۆت ماره ده‌که‌یه‌وه. تا ڕێ له‌و پێشهاته بگرێ ناگه‌ڕێته‌وه کۆرێنت به‌ڵکو سه‌ری خۆی هه‌ڵده‌گرێ و ڕوو له شاری تیبا جێی له‌دایکبوون و شاری دایک و باوکه سه‌ره‌کییه‌که‌ی خۆی ده‌کا. که ده‌گاته ده‌روازه‌ی شاره‌که گالیسکه‌یه‌ک و چه‌ند سه‌ربازێک له‌ناو تیبا ڕادێن، له‌و به‌یه‌کداچوون و لێکگیربوونه‌دا له‌سه‌ر ئه‌وه‌ی کامه‌یان تێپه‌ڕ ببن ده‌بێته کێشه و شه‌ڕیان، له شه‌ڕه‌که‌دا ئۆدیب هه‌موویان ده‌کوژێ. دواتر به‌ره‌و ناو شار ده‌بێته‌وه و له ڕێگا ڕێکه‌وتی خه‌ڵکانێک ده‌کا له شاره‌که بارده‌که‌ن، لێیان ده‌پرسێ بۆچی ده‌ڕۆن؟ پێی ده‌ڵێن له چیاکانی ئێره ده‌عبایه‌ک دێته خواره‌وه پرسیار له خه‌ڵک ده‌کا ئه‌وه‌ی وه‌ڵامه‌که‌ی نه‌زانێ ده‌یخوا.\nئۆدیبیش یه‌کسه‌ر ده‌چێته ناو چیاکان ده‌عباکه ده‌بینێته‌وه و وه‌ڵامی پرسیاره‌که‌ی به‌ڕاستی ده‌داته‌و، له ترسی زیره‌کی ئۆدیب ده‌عبایه‌که هه‌ڵدێ و خه‌ڵکه‌که‌ش ده‌گه‌ڕێنه‌وه شاره‌که‌یان. له‌بری ئه‌و چاکه‌یه‌دا ئۆدیب به پاشای تازه‌ی خۆیان هه‌ڵده‌بژێرن و جۆکاستای ژنی پاشا کۆنه‌که‌ش که کوژراوه لێی ماره ده‌که‌نه‌وه. له سه‌رده‌می پاشای تازه‌دا تاعونێک ڕوو له شاری تیبا ده‌کا، که‌سێک ده‌نێرن بۆ دێلفی لای کاهینه‌کانی ئه‌پۆلۆ له هۆکاری ئه‌و تاعونه بکۆڵێته‌وه. که‌سه‌که ده‌گه‌ڕێته‌وه ده‌ڵێ کاهینه‌کان وتیان چاره‌سه‌ری ئه‌م تاعونه به‌وه ده‌کرێ بکوژی پاشای پێشوو بدۆزرێته‌وه. له‌و ماوه‌ی ئۆدیبی پاشا خه‌ریکی گه‌ڕان و لێپێچینه‌وه ده‌بێ به‌دوای بکوژی پاشا کۆنه‌که هه‌موو ئه‌و نهێنییانه‌ی بۆ ئاشکرا ده‌بێ که ئه‌و خۆی له ده‌روازه‌ی شار لایۆسی پاشا (که ده‌کاته باوکی خۆی) کوشتو‌ییه‌تی و ژنه‌که‌شی (که ده‌کاته دایکی خۆی) له‌خۆی ماره کردۆته‌وه. به زانینی ئه‌و ڕاستییانه وه‌ک شه‌رمه‌زارییه‌ک له‌و کرده‌وانه‌ی هه‌ردوو چاوی خۆی کوێر ده‌کات و له شاری تیبا ده‌ڕوا.\nله ژێر ڕۆشنایی ئه‌و ئه‌فسانه‌یه فرۆید گرێی ئۆدیب ده‌دۆزێته‌وه، به‌ر له فرۆیدیش دۆستۆیفسکی له ڕۆمانه‌کانی به‌رجه‌سته‌ی ئه‌و کاره‌کته‌ره‌ی گرێی ئۆدیبی هه‌یه کردووه، به تایبه‌ت له ڕۆمانی سوک و ڕسواکان به‌وه‌ی کوڕی پیاوێکی ده‌وڵه‌مه‌ند له منداڵییه‌وه به‌بێ دایکی و به چه‌پێندراوی له بن ده‌سه‌ڵاتی باوکێکی پاره‌دار گه‌وره ده‌بێ. ئه‌وکاته‌شی به‌نیازی هاوسه‌رگیرییه ده‌که‌وێته پێش دوو هه‌ڵبژاردن له‌نێوان خۆشه‌ویستی کچێکی هه‌ژار و کچێکی ده‌وڵه‌مه‌نددا. باوکه‌که کچه ده‌وڵه‌مه‌نده‌که به هاوشانی خۆی ده‌بینێ و زۆر له کوڕه‌که‌ی ده‌کا ئه‌ویان بخوازێ، کوڕه‌که‌ش ویستی به‌لای کچه هه‌ژاره‌که‌یه، مامه‌ڵه‌ی ئه‌و کچه هه‌ژاره له‌گه‌ڵێدا مامه‌ڵه‌یه‌که نازی هه‌ڵده‌گرێ و به‌ده‌مییه‌وه ده‌چێ و چاودێری ده‌کا به کورتی مامه‌ڵه‌یه‌کی دایکانه‌یه. یان له ڕۆمانی برایانی کارامازۆڤ دۆستۆیفسکی له ڕێی سێ برای دایک مردوو (ئه‌لێکسی برا گچکه به‌دینه‌که)، (ئیڤان برا ناوه‌ندییه بێدینه‌که) له‌گه‌ڵ (دیمیتری برا گه‌وره‌یان که نه به‌دینه نه بێدینه). ده‌یه‌وێ جگه له‌وه‌ی سه‌ده‌کانی ناوه‌ڕاست و مۆدێرنه و پۆستمۆدێرنه بخاته‌ڕوو، ئه‌وه‌شمان نیشان ده‌دا ئه‌و برا گه‌وره‌یه (دیمیتری) چۆن پیرۆزییه‌کان ده‌شکێنێ و حه‌ز له ده‌زگیرانه‌که‌ی باوکی ده‌کا به‌بێ ئه‌وه‌ی وه‌ک ئۆدیب په‌شیمان ببێته‌وه یان له شه‌رمه‌زاری ئه‌و کرده‌وه‌یه‌ی خۆی کوێر بکا.\nفرۆید پێیوایە منداڵ بە ساوایی کاتێ دایکی شیری پێدەدا و ژێری پاک دەکاتەوە و لە باوەشی خۆی دەیلاوێنێ ئەو جۆرە چاودێری و خزمەتکردن و نازکێشانە هەستێک لە ناخی منداڵەکە ده‌چێنێ واتێدەگا ئەو شتانە تەنیا بۆ ئەوە و ئەو ژنە موڵکی خۆیەتی. کاتێکیش بۆ نموونه منداڵی نێرینە دەزانێ دایکی ئه‌و خزمەت و نازهه‌ڵگرتنه بە مێردەکەشی دەدا ئیدی بە پەیدابوونی ئەو هاوبەشە هەستی بریندار ده‌بێ و باوکەکە بە ناحه‌زێک دەبینێ و بە ئاواتی له‌ناوچونییه‌تی. یان لە ته‌مه‌نێکی گه‌وره‌تردا وەک ئەو ماڵە خانەدانانەی ڕێدەکەوێ ئەو ژن و مێردەی منداڵەکەیان لە ژوری نوستنی خۆیان دەنوێنن چاوی بەو دیمەنانەی لە سەرجێی ژن و پیاودا ڕودەدا بکەوێ. لەو تەمەنەیدا هیچ لە پەیوەندی ئەوان تێناگا هەرئەوەندە هەست بە توندوتیژییەک لە جوڵە و تاودانی باوکی بۆ دایکی دەکا. ئه‌گه‌ر لە فرسەتێکیشدا بیەوێ ئەو جوڵە و تاودانه‌ی باوکی بۆ دایکی دووبارە بکاتەوە، له‌وانه‌یه دایکی پێی بڵێ باوکت بتبینێ چوکت دەبڕێ. ڕه‌نگه منداڵه‌که به‌و سەرکوتکردنە بگاته ئه‌وه‌ی کچەکان بۆیه ئەندامی نێرینەیان نییە باوکیان لێی بڕیون.\nلێره‌دا ئەو باڵادەستییەی باوکی بەسەر خۆی و دایکی دەبێتە مایەی هەڵگرتنی قینێکی شاراوە لە باوکی و سۆزێک بەلای دایکیدا. دواجار له‌گه‌ڵ ئه‌وه‌ی منداڵه‌که خۆی و دایکی وەک دوو قوربانی لاواز و ملکەچ لە بن باوکە دەسەڵاتدار و زەفتکەرەکەی دێته به‌رچاو له هه‌مان کات دروستبوونی ئه‌م قینه له باوک و ئه‌م سۆزه بۆ دایکی به‌رهه‌می بینین و بیستن یان وێنه و وشه‌یه.\nجاک لاکانیش له درێژه‌ی ئه‌م باسه‌دا یەکەم نامۆبوون بۆ قۆناغی ئاوێنەیی ده‌گه‌ڕێنێته‌وه، ئه‌و قۆناغه‌ی منداڵ خۆی نەناسیوە و نازانێ ئەو کەسەی ناو ئاوێنەکە خۆیەتی، منە بچوکەکەی به‌راورد به وێنه گەوره‌که‌ی ناو ئاوێنەکە تێکشکاوە و لە هەوڵی ئەوە دایە بەشێوەیەکی خەیاڵی ئەو تێکشکانە چاک بکاتەوە و ببێ بە کەسی ناو ئاوێنەکە.\nلە قۆناغێکی گه‌وره‌تریشدا دایک و باوک بە وشە منداڵەکەیان ئاڕاستە دەکه‌ن و چوارچێوه‌ی بوونی بۆ داده‌نێن.\nئه‌و بۆچوونه‌ی فرۆید ئه‌وه‌ی لێده‌که‌وێته‌وه گرێی ئۆدیب ئه‌و گرێیه‌یه له ته‌مه‌نی منداڵیدا له‌لایه‌ن کوڕه‌وه مه‌یلی بۆ دایکی هه‌یه و باوکی وه‌ک به‌ربه‌ستێک ده‌بینێ، له ئه‌نجامدا ڕقی له باوکی وه‌ک پیاوێک ده‌بێته‌وه. ئه‌و چه‌پاندنه‌ش له داهاتوو مایه‌ی ئه‌وه‌یه مه‌یلی به‌لای پیاودا بکه‌وێ. یانی جارێکی تر ڕۆڵی ژنبوون (مێیینه‌بوون)ی دایکی له به‌رده‌م باوکیدا بگێڕێته‌وه.\nهه‌روه‌ها جیا له ئۆدیب، ئه‌لێکترا له میتۆلۆجیای یۆناندا کچی ئاگامه‌منون پاشایه، له‌وکاته‌ی باوکی ده‌چێته شه‌ڕی ته‌ڕواده کلمنسترای دایکی په‌یوه‌ندی خۆشه‌ویستی له‌گه‌ڵ پیاوێکی تر داده‌نێ و له گه‌ڕانه‌وه‌ی مێرده‌که‌یدا به پیلانێک به‌ده‌ستی خۆشه‌ویسته‌که‌ی ده‌یکوژێ و ده‌سه‌ڵات ده‌گرنه‌ده‌ست. له کاردانه‌وه‌ی ئه‌م خیانه‌ته له باوکیان ئه‌لێکترا و برایه‌که‌ی له دایکیان هه‌ڵده‌گه‌ڕێنه‌وه، سزای ئه‌م هه‌ڵگه‌ڕانه‌وه‌یه‌ش به گیرانی ئه‌لێکترا و هه‌ڵاتنی برایه‌که‌ی ته‌واو ده‌بێ. دوایی سه‌ره‌ڕای ئه‌وه‌ی ئه‌لێکترا له زیندان به‌رده‌بێ هێشتا له یاخیبوونه‌که‌ی به‌رده‌وامه و وه‌ک ناڕه‌زایه‌تییه‌ک له دایکی پرچی خۆی ده‌بڕێ، ئه‌مجاره‌یان سزاکه‌ی ده‌بێته نه‌فیکردن. له ماوه‌ی نه‌فیبوونه‌که‌یدا به یارمه‌تی برایه‌که‌ی پیلانێک داده‌نێن کلمنسترای دایکیان و خۆشه‌ویسته‌که‌ی بکوژن، هه‌رواش ده‌که‌ن و ئه‌لێکترا به‌ده‌ستی خۆی دایکی خۆی ده‌کوژێ.\nگرێی ئه‌لێکتراش ئه‌و گرێیه‌یه له ته‌مه‌نی منداڵی له‌لایه‌ن کچه‌وه مه‌یلی بۆ باوکی هه‌یه و دایکی به ڕێگر تێده‌گا، ئه‌و تێگه‌یشتنه ده‌بێته هۆی ئه‌وه‌ی ڕقی له دایکی وه‌ک ژنێک ببێته‌وه. دواتریش وه‌کو تۆڵه‌کردنه‌وه‌یه‌ک له دایکی که بۆته هۆی لێکردنی ئه‌و و باوکی حه‌ز له ژن ده‌کا. به مانای ئه‌وه‌ی جارێکی تر ڕۆڵی پیاوبوون (نێرینه‌بوون)ی باوکی بۆ دایکی ده‌گێڕی و به‌رجه‌سته‌ی ده‌کاته‌وه.\nکه‌چی به لێکۆڵینه‌وه‌ی لاکان ئه‌و مه‌یله‌ی کچ به‌لای باوک و نیگه‌رانی له دایکی له‌به‌رئه‌وه‌یه دایکەکە خۆی فالۆسە (ئەوەی نییەتی) و ئەویشی بە فالۆسی هێناوه‌ته بوون، ناچار بۆ پڕکردنەوەی ئەو بۆشاییە کچه‌که لە باوکی نزیک دەبێتەوە. واتا بوونه تێکشکاوه‌که‌ی له پانتایی واقیعدا به‌شێوه‌یه‌کی خه‌یاڵی چاک ده‌کاته‌وه، چونکه حه‌ز له‌پێناو تێربوونیدا باز به‌سه‌ر واقیع ده‌دا و خۆی ده‌گه‌یه‌نێته پانتایی خه‌یاڵی و پانتایی سیمبولی و جێگۆڕکێی ئه‌م به‌ویتر و سه‌رتریش ده‌ڕوا تا ئاژۆتن و ملکه‌چی ئاره‌زوومه‌ندانه و ئه‌و ئه‌نجامه‌ی که سێکس جه‌سته نییه، وێناکردن و خه‌یاڵه.\nله کۆتایی میشێل فوکۆ له‌وه زیاتریش ده‌چێ و ده‌ڵێ ڕه‌گه‌زیش بوونی نییه، ئه‌م دابه‌شکارییه وشه دروستی کردووه. که‌واته به گۆڕینی مانای وشه‌کان کلتوریش ده‌گۆڕێ و ئه‌و جیاوازییه ڕه‌گه‌زی و جۆره وێناکردنه هه‌ڵده‌وه‌شێته‌وه.\nPrevious خۆپیشاندانه‌كانی ئێران و كاریگه‌ریه‌كانی له سه‌ر كوردستانی باشوور … عیماد عه‌لی\nNext له‌نێوان دوو كڵاوسوردا … عه‌زیز ڕه‌ئووف


کتێبی بیرەوەرییەکـــانی ئانا فرانک – Knwe.org\nسەرەکی » کەلتوور » کتێبی بیرەوەرییەکـــانی ئانا فرانک\nکتێبی بیرەوەرییەکـــانی ئانا فرانک\nبەشی بیست و دووەم\nبیست و دوو سێشەممە، ٩/٥/١٩٤٤ کیتی گیان!\nلە نووسینی چیرۆکی (Allen, die Fee) بوومەوە. لەسەر کاغەزێکی جوان نووسیومەتەوە و بەمەرەکەبی سوور رازاندومەتەوە و پەڕەکانیم لێک دووریون. بە گشتی زۆر جوان دەرهاتووە. بەڵام ئاخۆ ئەوە کەم نییە بیکەم ب بە دیاریی رۆژی لە دایک بوونی باوکم؟ یاخود ئایا (مارگۆت) و دایکیشم چیرۆکیان بۆ لە دایکبوونی ئامادەکردووە.\nئەمڕۆ بەڕێز (کوگلەر) هەواڵی ئەوەی بۆهێناین کە خاتوو (برۆکس) «ئەو کارگەرێکی پێشووی ئێرە بووە» رۆژانە لێرە دوو کاژێر پشووی نیوەڕوان بەسەردەبا. جا بیهێنە بەرچاوت! چیتر نابێ کەس هاموشۆی ئێرە بکات، چیتر پەتاتەمان بۆ ناێت، (بیپ) خواردنی بۆ ناێی، ئێمە بۆمان نییە بچینە سەرئاو، نابێ جووڵە و هتد، هتد، بکەین. ئێمە هەموو ئەگەرەکانمان تاوتووکرد، بۆ ئەوەی رێگا لەوە بگرین. (ڤان دان) پێیوابوو ئەگەر شتێکی رەوانکەر بخرێتە قاوەکەیەوە رەنگە کۆمەک بکات. (کلایمان) هەڵیداێی و گوتی «نەخێر، تکایە، دوایی تەختوتاراجی شاهانە بەرنادا!» خاتوو (ڤان دان) دای لەقاقای پێکەنین و پرسی «تەختی شاهانە! ئەوە مانای چییە؟»\nپرسیارێکی نابەڵەدی بەدوادا کردەوە: «ئەی مرۆڤ دەتوانێ هەمیشە ئەو دەستەواژەیە بەکاربهێنێ؟»\nبەناسکە کەنینەوە (بیپ) هاتە وه‌ڵام و گوتی: «بیری لێبکەنەوە، کاتێ ئەو لە (بیەنکۆرف) دەسووڕێتەوە، دەپرسێ ئەرێ تەختی شاهانە لەکوێیە؟ خۆ ئەوسا کەس لێی تێناگات»\n(دوسێل) رۆژانە رێک لە کاژێری دوانزەونیودا دەچێتە «سەر تەختی شاهانە»، بۆ ئەوەی ئەو دەستەواژەیە لەبیرنەکەم. ئەم نیوەڕۆیە بەدڵوداو کاغەزێکی پەمەییم هێنا و لەسەریم نووسی:\nپلانەکانی چوونە ئاودەست\nبەڕێز کاک دوکتۆر!\nبەیانیان 7.30 – 7.15\nنیوەروان پاش کاژێری یەک\nوای دیکە بەپێی پێویست\nپارچە کاغەزەکەم بە دەرگای توالێتەکەوە لکاند، ئەوکاتەی (دوسێل) هێشتا لەسەر توالێت بوو. دەبوایە ئەم رستەیەشی لەسەر بنووسم:\nئەگەر ئەو بنەمایە پێشێل بکرێ، ئەوا\nسزای داخستنی دەرگاکەی بەدواوە دێت،\nچونکە توالێتەکە لە دیوی دەرەوە و ناوەوە دادەخرێ\nئێستاش، تۆ و نوێترین نوکتەی (ڤان دان):\nبە بۆنەی وانەی ئینجیل و چیرۆکی ئادەم و حەوا، کوڕێکی سێزدە ساڵی لە باوکی دەپرسێ و دەڵێ: «پێم بڵێ بابە من چۆن لە دایک بووم؟»\nباوکی دەڵێ» چی بڵێم کوڕم، حاجی لەقلەق تۆی لە نێو زەریا دەرهێنا و فڕێی دایتە سەر جێگاکەی دایکت و بەخورتی لە کۆشی نای و ئەویش بە هۆیەوە برینداربوو و خوێنی لەبەر رۆیی چەند هەفتەیەک لە جێگادا کەوت»\nبۆ ئەوەی زیاتر دڵنیابێت، کوڕەکە چوو بۆ لای دایکی و گوتی:\nدایە، پێم ناڵێی تۆ چۆن لەدایک بووی و من چۆن لەدایک بووم؟»\nدایکی هەمان چیرۆکەکەی باوکی بۆ گێڕایەوە. بۆ زیاتر دڵنیابوون چووە لای باپیرەی و لێی پرسی:\n«باپیرە، دەتوانی پێم بڵێی تۆ چۆن لە دایک بووی و کچەکەت چۆن هاتە دونیاوە؟» بۆ جاری سێهەم هەمان چیرۆکی بۆ دووبارە کرایەوە.\nئەویش ئێوارێ لە کتێبی یادداشتەکەیدا نووسی:\n«پاش لێکۆڵینەوە، بەدواداچوون و کۆکردنەوەی زانیاری بۆم دەرکەوت کە لە خێزانەکەی ئێمەدا بە درێژایی سێ نەوەی دوای یەکتر، هیچ ژن و پیاوێک لاقەی یەکدیان نەکردووە.»\nئاخ، کیتی، بەڕاستی کەشوهەوا خۆشە، ئەگەر بمتوانیبا پیاسەیەکی دەرێم کردبا.\nئانا م. فڕانک\nچوارشەممە، ١٠/٥/١٩٤٤ کیتی گیان!\nدوێنێ ئێمە لەسەربان دانیشتبووین، سەرقاڵی فێربوونی زمانی فەڕەنسی بووین، لەپڕ لەپشتمەوە دەنگی شوڕەی ئاو هات. لە (پیتەر)م پرسی ئەوە چی بوو، بەڵام ئەو بە بێ ئەوەی وه‌ڵام بداتەوە یەکسەر بەڕاکردن چووە سەروتر بۆ سەرچاوەی کارە نال ەبارەکە، چونکە ده‌یزانی مەسەلەکە چییە، تومەز پشیلەکە دوور لەو جێگایەی بۆ ئەو مەبەستە بۆی تەرخانکراوە، بەخۆیدا کردووە. زرمەیەک هات وپشیلەکە پاش ئەوەی کارەکەی جێبەجێ کرد هاتە خوارەوە. جا بۆ ئەوەی پشیلەکە خۆی ماندوو نەکات، لە نێو وردە دارەکان بۆ کەتنەکەی دانیشتبوو، بەڵام پاشەڕۆکەی لەقەڵەشی دارەکانەوە رێچکەی کردبووە خوارەوە و بەشێکی رژابووە سەر پەتاتەکان.\nباوکم پەتاتەکان و ئەو دارانەی پیوەی ببون هێنایە خوارێ بۆ سوتاندنیان. پشیلەی داماو؟ تۆ بەچی بتوانی خۆڵەمێش لەشتی تر جیابکەیتەوە بۆئەوەی خۆتی لەسەر بەتاڵ بکەی.\nپێنجشەممە، ١١/٥/١٩٤٤ شتێکی نوێی بۆ پێکەنین!\nدەبوایە (پیتەر) قژی بتاشرێ. سەرتاشیش وەک هەمیشە دەبێ دایکی بێت. پێنج خولەک پێش حەوتونیو بەرەو ژوورەکەی ون بوو، حەوتونیوی رێک پەیدابۆوە، بەڵام بە نیمچە رووتی، تەنها بە شۆرتێک و کاڵەیەک،پەیدابۆوە.\n«لەگەڵمدا دێی؟» بەدایکی گوت.\nدایکی گوتی: «بەڵێ، بەڵام با جارێ مەقەستەکە بدۆزمەوە»\n(پیتەر)یش بە نیازی یارمەتیدان بۆ گەڕان بە دوای مەقەستدا، دەستی لە نێو سنووقی، کەرەستەی جوانکاری دایکی وەردا. دایکی بۆڵەی لێ هەڵسا و گوتی:\n«(پیتەر)٠ هەموو شتەکانم لێ مەشێوێنە».\nلە وه‌ڵامەکەی (پیتەر) تێنەگەیشتم، چی گوت، بەڵام پێدەچوو بێڕێزی کردبێ، چونکە دایکی شاپێکی پێدا کێشا، ئەویش پێیدا کێشایەوە. پێداکێشان دووپات کرایەوە و (پیتەر) بەروخسارێکی سەیرەوە گوتی:\n«دەی وەرە پێرەژن!»\nخاتوو (ڤان دان) لە جێگاکەی خۆی نەبزاوت، ئەویش هەردوو مەچەکی دەستداێی و بەژوورەکەدا پەلکێشی کرد. خاتوو (ڤان دان) دەستی بەگریان کرد، دوایی دای لە قاقای پێکەنین، جنێوی پێدا و کەوتە پەلەقاژێ، بەڵام چارەی نەکرد. (پیتەر)یش بەندییەکەی تا پلیکانەکانی بەرە و سەرەوە پەلکێشکرد، لەوێ دەبوو بەری بدات. خاتوو (ڤان دان) گەڕایەوە نێو ژوورەکە و هەناسەسوار خۆی بەسەر قەفەفەکەدادا.\nبە گاڵتەوە گوتم: «ئەمەش دیمەنی رفاندنی دایکێکە». ئەویش هاتە وەڵام و گوتی: «بەڵێ، بەڵام ئەو ئازاری پێگەیاندم.»\nمنیش تەماشایەکم کرد و بە چۆڕێک ئاو مەچەکە سوور هەڵگەڕاوەکانیم سارد کردەوە. (پیتەر) کە هێشتا لەسەر پلیکانەکان بوو بڕستی لەبەر بڕا و پشتێنەکەی دەست داێی، مانەندی راهێنەری ئاژەڵان خۆی کردەوە بە ژوورێ. بەڵام خاتوو (ڤان دان) لەگەڵی نەچوو و لەپاڵ مێزەکە مایەوە و بەدوای دەستەسڕەکەیدا دەگەڕا. گوتی: «تۆ پێویستە پێشتر داوای لێبوردنم لێبکەی.»\n«دەباشە دەی، من داوای لێبوردنت لێدەکەم، ئەگینا درەنگمان بەسەردێ.»\nخاتوو (ڤان دان)یش، بە بێ خواستی خۆی، دەبوایە پێبکەنێ، هەڵستایە سەرپێ و بەرەو دەرگاکە ملی رێگای گرتەبەر. لێرەدا هەستی کرد بێگاری پێدەکرێ، ویستی روونکرنەوەیەکمان بداتێ، ئه‌وانه‌ی لەوێ بووین بریتی بوون لە: باوکم، من ودایکم کە لەپاڵەوە خەریکی قاپ شۆری بووین. بەم جۆرە تێهەڵچوو و گوتی: «ئەو لەماڵی خۆمان وای نەدەکرد، چونکە لەوێ لێم دەدا وبە پلیکانەکاندا تووڕم دەدایە خوارێ(!). ئەو هەرگیز بەوجۆرە بێڕێزی نەکردووە، چونکە ئەگەر وایکردبا زیاتر بێراز دەکرا. ئەمەی ئێستا ئاکامی پەروەردەی مۆدێرنە. بەڵێ، مناڵی مۆدێرن! من هەرگیز لە خۆم رانەدەدی بەوجۆرە لە تەک دایکم هەڵسوکەوت بکەم و لێی بدەم. ئایا ئێوە بەوجۆرە هەڵسوکەوتان لەگەڵ دایکتاندا دەکرد، بەڕێز (فڕانک)؟» خاتوو (ڤان دان)، ئەو زۆر بە شڵەژاوی ئەو قسانەی دەکرد، بە ژوورەکەدا دەهات و دەچوو، فڵانی دەپرسی و فیساری دەگوتەوە بەڵام بێهوودە بوو، تا لە دواییدا رۆیشت. پێنج خولەکی پێنەچوو، بە رووخسارێکی گرژ و مۆنەوە بەپەلە پڕووزی بەپلیکانەکاندا هاتەوەخوارێ و دەسماڵەکەی تووڕدایە سەر زەوی، لە وەڵامی پرسیارەکەی من، ئاخۆ کارەکەی ئەنجامداوە، گوتی: نەخێر دەبوایە بەپەلە بێمەوەخوارێ، ئەوەندەی پێنەچوو وەکوو گەردەلوول بەرەو پلیکانەکان چۆوە. تا کاژێری هەشت دەرنەکەوتەوە، ئەوکات لەگەڵ مێردەکەی پێکەوە هاتنەوە خوارێ. (پیتەر)یان لەسەرەوە هێنایە خوارێ و بەدەنگی بەرز کەوتنە وێزەی. ئەم وشانەیان بەسەردا باراند: «هەی بەلەسەی بێڕێز، وێنەی لاوێکی خراپی، ئانا وەهایە … مارگۆت وەهادەکات …» من لەناوەکانی خۆمان بەولاوە چی تر تێنەگەیشتم. پێموابێ هەر ئەمڕۆ دیسان ئاشتدەبنەوە.\nتێبینی: ئێوارەی سێشەممە و چوارشەممە، خاتوو شاە-ی خۆشەویستمان قسەی بۆ کردین. ئەو بە پشوویەک حەسانەوە، گەشتێک دەکا، بۆ ئەوەی پاشان بە گڕوتینێکی بەتوانا بگەڕێتەوە بۆ هۆلەندا. هەروەها باسی ئەمانەی کرد: «گەڕانەوەی بەمزوانە … ئازادییەکی نزیک … نەبەردی و کۆڵنەدان و فشارێکی بەگوژم.»\nپاشان گوتارێکی وه‌زیر (گێربراندی) بەدواداهات، بە دوعاونزا و لەخودا پاڕانەوە کۆتا کرا، بۆ پاراستنی جولەکە و ئەو مرۆڤانەی لە بنکەکانی کۆکوژی و لەگرتووخانەکانی ئەڵمانیا بەندکراون.پێنجشەممە،\n١١/٥/١٩٤٤ کیتی گیان!\nلەم کاتەدا زۆر سەقاڵم، لەوانەیە بەلاتەوە سەیربێ گەر بڵێم، کاتم زۆر کەم بەدەستەوەیە بۆ ئه‌وه‌ی بتوانم بەسەر کۆساری ئەو کارەدا سەرکەوم. دەتەوێ پێت بڵێم بەنیازم چ کارێک بکەم؟ کەواتە وا پێت دەڵێم: تا بەیانی دەبێ بەشی یەکەمی مێژووی ژیانی (گالیلیۆ گالیلای) بخوێنمەوە چونکە یەکێکە لە کتێبەکانی کتێبخانە و دەبێ بدرێتەوە. من دوێنێ دەستم بەخوێندنەوەی کرد، ئێستا لەلاپەڕەی 220 م. کتێبەکە 320 لاپەرەیە. هەفتەی داهاتوو دەبێ کتێبی (فەڵەستین لەبەردەم دووڕیانێکدا) و بەشی دووەمی کتێبەکەی (گالیلیۆ) تەواو بکەم. جگە لەوەی دوێنێ بەشێکم لە بیوگرافی تزار (کارڵ ڤ.) تەواوکرد و دەبێ بەپەلە بەپێی ئەو تێبینی و سەرنجانەی گیرم هێناون کار لەسەر تەواوکردنی سەرجەلەکان بکەم. پاشان سێ لاپەڕەم لەوشەی بێگانە پڕکردۆتەوە کە لە کتێبی جۆراوجۆر دەسکەنەم کردوون و پێویستە فێریان بم. کاری ژمارە چوار ئەستێرەی فیلمەکانمن، زۆر بەناڕێکی تێکەڵ پێکەڵ بوون، دەبێ رێکیان بخەمەوە، بەڵام ئەوەش چەند رۆژێک دەخایەنێ، چونکە وەک گوتم پرۆفیسۆر ئانا لەنێو کارکانیدا نوقم بووە، بۆیە ئەو ناتەکوزی و شێوانە بۆ ماوەیەک درێژەی دەبێ. هەروەها (تیسیۆس)، (پیلیوس)، (ئۆرفیوس)، (لاسۆن) و (هێرکولێس) چاوەڕوانی رێکخستنەوەیەکی ریشەیین، چونکە پاڵەوانی ئەوان وەکوو تانوپۆی داوی رەنگاوڕەنگ لەمێشکمدا ئاڵۆسکاون. هەروەها (مایکۆن) و (فیدیاس) پێویستیان بەچارەسەرییە بۆئەوەی پەیوەندی نێوانیان لێک نەترازێن. بەهەمان شێوەش جەنگی حەوت ساڵە و نۆساڵە. بەو ئاوایە هەموو شتەکانم تێکەڵ پێکەڵ کردوون. بەڵێ، جا مرۆڤ بە هۆش و بیرێکی ئاوا لەکوێڕا دەتوانێ دەستپێبکا؟ تۆ بیهێنە بەرچاوت ئاخۆ من لەتەمەنی هەشتا ساڵی دەبێ چیم بە بیر بێتەوە و لەیادیان نەکەمەوە! ئاخ، ئەی ئینجیل! خۆ زۆرم نەماوە بگەمە بەسەرهاتەکەی (سوزانە)؟ هەروەها تاوانەکانی (سۆدۆم) و (گۆمۆراە)؟ ئاخ، هێشتا گەلێ زۆر کەرەستە ماون کە مایەی پرسیار و شایانی فێربوونن! جارێ کتێبەکەی (لیزالۆتەی پفالس)م بەتەواوی پشتگوێی خستووە!\nکیتی، پێتوایە من بڕێک زێدەرۆییم کردبێ؟\nئێستاش دێمە سەرباسێکی تر: دەمێکە تۆش لەوە ئاگاداری کە گەورەترین هیوای من لەژیاندا ئەوەیە ببم بە رۆژنامەنووس، پاشان ببم بە نووسەرێکی بەناوبانگ. بەدیهێنانی ئەو حەز و هیوایە بێئەنداز شێتانەیەم، هێشتا ماوێتی بۆ ئەوەی دەرکەوێت، بەڵام لە ئێستاوە بابەتم زۆرن. پاش کۆتایی جەنگ کتێبێک بەناوی (پەناگە)ەوە دەنووسم. ئاخۆ ئەوە دێتەدی یان نە‌و، هەڵبەتە مایەی پرسیارە، بەڵام ئەم رۆژانەیەم هەر دەبێتە بەردی بناغە بۆ ئەو کتێبە.\nشەممە، ١٣/٥/١٩٤٤ کیتی گیان!\nدوێنی ساڵرۆژی لەدایکبوونی باوکم بوو. دایکوبابم نۆزدە ساڵە هاوسەرن. ژنە کارگوزارەکەی خوارەوە نەهاتبوو، رۆژەکەش هەتاو بوو، تیشکەکەی هێندە بەجۆش بوو کە لەساڵی 1944 دا بێهاوتابوو. شکۆفە سەراپای درەختە کەستانییەکەی پۆشیوە، لەساڵانی رابردوو زۆر جوانتر خەمڵیوە.\nباوکم لەلایەن (کلایمان)ەوە بیوگرافیەکی لە بارەی ژیانی (لینایوس)ەوە پێگەیشتووە، (کوگلەر) کتێبێکی لەبارەی مێژووی سروشتەوە بۆهێناوە، لەلایەن (دوسێل)ەوە کتێبی «ئەمستردام و ئاو»ی بۆهاتووە، ماڵباتی (ڤان دان) پاکەتێکی قەبەی زۆرجوان رازاوەیان بەدیاری داێی، تێدا سێ هێلکە، بوتڵێک بیرە، شوشەیەک ماست و کەرواتێکی سەوزڕەنگ. شتەکانی ئەوان بۆڕیان بە شوشە مورەباکەی ئێمە دا. گوڵەباخەکانی من زۆر لە گوڵە مێخەکە سوورەکانی (میپ و پیپ) بۆنیان خۆشتر بوو. دیاریەکان تاڕادەیەک باش بوون. لەلایەن نانەواکەوە پەنجا پارچە پسکتی بچووکی بۆهات، کارێکی بێ وێنەیە! جگە لەوانەش باوکم بەخۆی کێک و بیرەی بەسەر پیاوەکان بەخشییەوە، بۆ هەر ژنێکیش پەرداخێک ماستێک. هەموو لایەک بەختەوەربوو!ئانا م. فڕانک\nسێشەممە، ١٦/٥/١٩٤٤ کیتی گیان!\nلەبەر ئەوەی دەمێکە ئەوجۆرە بابەتانەمان باس نەکردووە، دەمەوێ مشتومڕێکی بچووکی دوێنێ ئێوارەت بۆ بگێڕمەوە، لەنێوان بەڕێز (ڤان دان) و ژنەکەی.\nخاتوو (ڤان دان): «هەڵبەتە ئەڵمانەکان لەم ماوەیەدا (دیواری ئەتلەنتیک («Atlantik-Wall»)یان باش قایم کردبێ. ئەوان بەدڵنیایی ئەوەی لە توانایاندابێ بەخەرجی دەدەن بۆ ئەوەی رێگا لە ئینگلیزەکان بگرن. هەڵبەتە هێزی سەبازی ئەڵمان لەپێوان ناێی.»\nبەڕێز (ڤان دان): «ئا، بەڵێ وایە، زۆر ترسناکە!»\nخاتوو : «ئاە – ئاوا!»\nبەڕێز: «بەڵێ، لەئاکامدا ئەڵمانەکان لەم جەنگە سەردەکەون، چونکە زۆر بەهێزن.»\nخاتوو: «بەڕاستی بۆی هەیە وابێ، من تائێستاش پێچەوانەی ئەوە بەدی ناکەم.»\nبەڕێز: «پێم باشە، چیتر وەرامت نەدەمەوە.»\nخاتوو: «تۆ هەمیشە وەرامم دەدەیتەوە، خۆ تۆ خۆت ناگری.»\nبەڕێز: «نەخێر وانییە، من بەدەگمەن وەرامت دەدەمەوە.»\nخاتوو: «بەڵام تۆ هەمیشە وەرامم دەدەیتەوە، هەردەم قسەکانی خۆت پێ راستە! پێشبینییەکانت دەمێکە مەرامەکانیان ناپێکن.»\nبەڕێز: «پێشبینییەکانم تا ئێستا هەردەم راست بوونە!»\nخاتوو: «ئەوە راست نییە. بە بۆچوونی تۆ دەبوایە هێرشەکان لەساڵی رابردوودا کرابان، دەبوایە لەگەڵ فینلەندییەکان ئاشتی بەرقەرار بوایە، دەبوایە ئیتالیا لەزستاندا نسکۆی هێنابا، رووسەکان دەبوایە ئێستا لە (لێمبێرگ) بوونایە! ئۆە نەخێر، من هەرگیز گرەو لەسەر پێشبینییەکانی تۆ ناکەم!»\nبەڕێز (ڤان دان) هەڵسایە سەرپێ: «ئیدی بەسە و ئەو لچە هەراشانەت لێک بنێ! من دەبێ جارێکی تر راستی قسەکانمت بۆ بسەلمێنم. بۆ جارێکیش بێت دەبێ بە تێروتەسەلی تێبەگەی، من چیتر توانای گوێگرتنی ئەو هەرزەبێژییەی تۆم نەماوە. دەبێ لووتت لەو گاڵتەجاڕییانەی دەیانکەی وەردەم!»\nکۆتایی – پەردەکان دادەرێنەوە.\nلەڕاستیدا دەبوایە من قاقاپێبکەنم، بەهەمان شێوەش دایکم، (پیتەر)یش خەریک بوو لەگرێژەنە بترازێ. ئای بەساڵاچووانی گەوج، چاکتر وایە تێبکۆشن بۆئەوەی پێشتر خۆتان فێربکەن، ئینجا بۆتان هەیە لۆمەی منداڵەکانتان بکەن!\nهەینی، ١٩/٥/١٩٤٤ کیتی گیان!\nدوێنێ بەدبەخت بووم، سەرئێشە، رشانەوە، ژانە سک و هەموو ئازارێکی تر کە بەخەیاڵتا بێن. ئەمڕۆ زۆر باشترم. زۆرم برسییە بەڵام ئەوەم باشترە لەخواردنی ئەو فاسۆلیا قاوەییەی ئەمڕۆ لێنراوە.\nمن و (پیتەر) زۆر گونجاوین. ئەو داماوە زۆر لەمن پتر پێویستی بە سۆز هەیە. هەموو ئێوارەیەک کە ماچی-شەو-باش لێکتردەکەین سوور هەڵدەگەڕێ و بۆ ماچێکی تر دەکڕوزێتەوە. تۆبڵێی ئەو منی بەجێگرەوەی پشیلەکە دانابێ؟ ئەگەر وەهاشبێت هەر خراپ نییە. ئەو لەوکاتەوەی دەزانێ کەسێک خۆشی دەوێ هەست بە کامەرانی دەکا.\nپاش ئەو هەوڵ و تەقەلا سەختەی دام بۆ ئەوەی بکەوێتە داومەوە، هێشا تا ڕادەیەک، من بەسەر دۆخەکەدا زاڵم. بەڵام وامەزانە گڕی خۆشەویستیم دامرکاوەتەوە، نەخێر ئەو زۆر خۆشەویستە، بەڵام من هەر زوو کڵۆمی رازەکانم لەڕووی داخستەوە. ئەگەر بیەوێ جارێکی تر بیترازێنێ ئەوا دەبێ پەنا بۆ ئاسنێکی زۆر تۆکمە و بەهێز ببات!\nله غه‌زه‌ته‌وه بۆ (غه‌زای سۆشیال میدیا)ی ستران عـه‌بدوڵڵا\nسیما دەنگییەكان لە ئایەتی تەوحید لە قورئانی پیرۆزدا